Google Lamzin Zohnak Ni 35 Sungah Hlawn Ding In Fial - Chinland Today Media\nGoogle Lamzin Zohnak Ni 35 Sungah Hlawn Ding In Fial\nJune 23, 2013 7:16 am·0 comments\nGoogle pawlih an ca khawlmi le zuk ṭhenkhat mimal thuhla um mipawl cu ni 35 sungih hlawn thluh dingin an fial. UK Information Commissioner’s Office pawl hin hremnak daan an pek ding thu cu an tarlang lo.\nHi data pawl hi 2007 ih lampi zoh awlnak ding hrang le misual hminsinnak hrangih an zuk an zuk mi pawl le thuhla an khawl miih an rak khawl ngah pang mi a si tiin thuneitu upapawl cun an sim. 2010 ah hlon thluh dingih an rakfial mi thu ah an hlon thluh zo thu an rak than nan, nikum ih wi-fi ihsi data dang an hawlnak ah Google in mimal thuhla pawl a rak ret tiin an hmuh salnak a si.\nHi mimal thuhla hi ram 30 pawl ah an hmu ih mimal email an kuat awk mi, thupi tlangkhat lawng, a zate ngan mi, harhdamnak hminsin, online ihsi midang biaknak, lawngfangkheh zuknung ziang tluk zoh tam ti pawl a si.\nIndia Ram Ih Train Station Pawl Ah WiFi Pe Dingin Google In Tawlrel\nGoogle Cun Leitlun Huap Ah Wi-Fi Alak In Pek Tum\nJolla Phone Thar A Suak Ta!


Burma Ram Feh Dan Ding Part X - Chinland Today Media\nBurma Ram Feh Dan Ding Part X\nMay 29, 2012 5:36 am·4 comments\nDr. Than Bil Luai ih Hnatuannak\nTedim doctor pawl khalin hnatuan thatha an tuan ding nan an tuandanpawl ka theih lo ruangah ngan ding ka thei lo. Tu cu kan mah Falam Laimi lak ih hnatuan thabik pakhat Dr. Than Bil Luai ih thu malte lai in kan ngan ding. Pu Luai hi Khawrua ih a suah le suah lo ka thei lo nan a pa le cu kan khua Cerhmun khaw kiang ih Khawruasuak an si. Kalay ih Tivar khua ah an vai. An vaih pek hrawng ahcun Tivar cu Mizo khua vek rori a si.\nDr. Than Bil Luai hi Mandalay ih medical college ah a kai.A tlawng kai lai ah sum le pai lam ah a ollem lo ti ka thei. A tlawng kai lai khalah kan thei aw man. A sung khat, a rualpi, kawhhranlam in an bom tlang ih a mah khal ca a zuam in ca a thiam thei zet. Cunah mi tampi ih kan si theilomi sibawi doctor a run si ta a si. Dr. Than Bil Luai ihsin khawte fa khal hi mi thupi zet a si thei ti a lang a si.\nA hmasa ahcun acozah sibawi tuan in Tibual tla ah a um. Hitawk ih a um tum ah an inn ah ka thleng dah. Hi tawk lai ihsi khalin silam ih mipi a ngaihtuah men si lovin lo neih naklam khal ah mipi hrangah thansonak tampi a tawlrel.\nTahan ih a um hnu khalah mi zangfahnak nei in damlopawl rak bomnak thawn, mipi thansonak ding thawn tampi a tuan a si. A mai tanlaknak in a sizung building pawl khal nasazetin inn thatha, hmanrua thatha a neih phah a si. Ramdang khalah zirnak sang vek tla hawl in a feh. Pu Luai hin tu hnu khal ah kan mipi pawl ih damnak ah siseh, taksa lam ih thansonak kan ngahnak ding khalah siseh theihtawk in suahsak ringring hramseh tiin kan ngen a si.\nBurma in Gorbachev a nei lo an ti\nAung San Suu Kyi kha November 2010 in an suah hnu zarh 5 sungah leitlun ih News Magazine darh kaubik Time Magazine cun cover story ah vawi 2 rori a telh. Nikum December ah cover story ah an telh leh ih Time hi kum 40 tlun ka siar zo in hivek in thla 13 sung ih cover story ih vawi 3 an telh hi ka thei dah lem lo. American President pawl cu an ti men ding nan.\nKan ngan zo vek in Time khal in Suu Kyi a suah pek ah ziang pi pa a ti thei a zum nawn lovi, welfare (zirnak le harhdam nak lam) ah a tuan a tul men ding a ti. 29-11-10 issue Time cun “With election done, Asian investment flowing in, the military is at it’s strongest in years” a ti. Cui tlun ah there is no sign of latter day Gorbachev in Burma a ti fawn. Ka ngan zo ih Delhi kan meeting nak pakhat ah general pawl i sin Gorbachev tla a suak men ding a si si ka ti tik ah Kawl pa Zin Ngying in kan ralbawi pawl cu eiru tlang le thil tisual tlang an si i,ziang tin an lak in Gorbachev a suak ding i ti.\nCule 10-1-11 i Time coverstory ah cun “General pawl hin Suu Kyi hi hloral vivo seh an ti a si ah cun an thelh riai a si” a ti. General pawl hin a sam i par par a ton mi nu te hi an ral tum bik ah an ruat tho tho a ti fawn. Cui tlun ah “Suu Kyi an suah hnu ah Suu Kyi hi leitlun ih um lo vek in an cangvai” a ti.\nKan rel zovekin Suu Kyi hi house arrest ihsi an suah hnu thla 9 sung cu ralbawi pawl in Suu Kyi cu a um nawn lo, a cem zo, ti tlak a si nawn lo an ti nan Suu Kyi cu a cak sin sin ih August thla kum 2011 ah cun President Thein Sein rori in Suu Kyi cu be aw ding in a sawm ta hial a si.\nNote: (Suak leh ah Arab Spring le Burma politic kan ngan hlan ah India PM Man Mohan Singh i Burma tlawn le India le Burma thu si seh la..)\nUS Tlawng Thuhla le Laimi Refugee\nBurma Feh Dan Ding Part IX\nKianghrol Mhingte says:\non June 1, 2012 at 5:01 am\na ttha zet.\nPu Than ih nunthuanthu (biography) hi nunthuanthu ngan a thiam taktak mipawl in ngan bet vivo hai sehla ………a ttha zet ding tiah ka ruat…..\non June 2, 2012 at 2:16 pm\nPu Run a ngan thiam lo na ti nak thawn bang aw.\nPa Lian says:\non June 2, 2012 at 2:50 pm\nThuhla nganmi pawl hi a nep tuk deuh. Mizo vek khalin hivek cu kan thei ko ding ka zum. Thuk deuh le tha deuh ngan a tha ding.\nKau deuh ih ngan ding a si. Laica tla a ngan tha deuh sehla a tha ding.\non June 3, 2012 at 1:41 am\nPiang timi pa asilole nu cu\naselam ih thlirdan na uar deuh ding a bang.


Israel Ram Cozah Tuahtu Ding Fiang Hrih Lo - Chinland Today Media\nIsrael Ram Cozah Tuahtu Ding Fiang Hrih Lo\nFebruary 13, 2009 9:01 pm·0 comments\nUS Satellite Leh Russia Satellite Vansang Ah Taih Aw\nUS leh Russia biakpop awknak Satellite pahnih cu vansangah an ttaih aw ih. Hiti vek thil thleng hi a vawikhat nak asi. US Company Satellite Iridium cun Russia Satellite hlun an\nhman nawnlo micu kandung tlawngkai nihnih ahkhan Siberia tlun Km 780 hrawngih sangah a ttaih tiah NASA cun a sim. Asinan himi hin International Spece Station a tibuai loih Thlacem lamih boruak lawng kahsuak an tummi khal a ti buai cuanglo dingtiah mithiam pawlcun an sim.\nHi US leh Russia Satellite ttaih aw ahhin hnawmbal phunphun a darh nasa ih mithiam pawlin an simnakah hi hnawmbal hi zarh ziatsung hrawng simaw cu a reh lawktheilo ding tiah an simbet. Russia ram Satellite hi Kg, 950 ih ritmi a siih. 1993 kumih an rakkah suakmi asi. US Satellite hi Kg, 560 ih rit a siih 1997 kumih an rak kahsuak mi asi. kum 1957 ihsin vansangah Satellite hi 6,000 hrawng kahsuak asizo.\nIsrael Ram Cozah Tuahtu Ding Fiang HrihLo\nIsrael ramih Parliament seat 120 um hril awknak cu Party pakhat lawngin Cozah nak tuahthei ding khawpih MP neithei an umlo ruangah. Party dangdang kawmkhawm aw ih Cozah nak tuahtlang tumin Party hotu pawlcu an buai rero. Relzo vekin Israel ramhi Parliament seat 120 a umih MP seat 61 neibantu in Cozah nak a tuahthei a si.\nTui Israel ram hril awknak ah hin Cozah nak kailai tu Foreign Minister ttuanlai Tzipi Livni, ih hruaimi Kadima party in seat 28 a hmuih. Prime Minister hlun Benjamin Natanyahu, ih kaihhruai Likud, Party ih seat 27 an hmuve ih. Avigdor LieBerman, ih kaihhruai Yisrael Beitenu, Party ih seat 15 an hmuih. Defence Minister, Ehud Barak, ih hruaimi Labour, Party ih Seat 13 an hmuih. Shas Party in Seat 11 an hmuih. United Torah Judaism in seat 5 an hmuve. Ziang Party hmanin Cozah nak tuahthei nak seat 61 ih hrek hman an hmubanlo.\nHi an hril awknak result pawlhi an ramih thuthangca langsar bik Yedioth Ahronoth cun an party hruaitu pawlih zukthawn a tarlangih Politician pawlin an thlir nakah Prime Minister hlun Benjamin Natanyahu, hin Cozah nak a tuahthei sawn mending tiih zumtu khal an tamzet.Yisrael Beitenu, Party hruaitu Avigdor Lieberman cun Right Wing Cozah dingsehla a duhthu a simzo ih. Asinan Party dang khal an ttuampi thei thotho tiah asim. Yisrael Beitenu Party hruaitu Avigdor Lieberman, hi Mizansun ah Kadima, Party hruaitu Tzipi Livni in a kawm zoih. Likud, Party hruaitu Prime Minister hlun Benjamin Natanyahu khalin Avigdor Lieberman, leh Shas Party hruaitu Ei Yishay, khal a kawmcihzo.\nKadima Party hruaitu Tzipi Livni in Cozah nak a tuahthei nak dingah cun a policy duhlo zettu Party fate pawl a ttuanpi thei thluh a ttul ding. West Bank ih an hmelma Palistinian Authority hruaitu pawlcun Israel PM dingah zohman duhhril mi an nei cuanglo ih Asinan Palistinian pawlhnenih rampek duhlotu Party pawlin seat tampi an ngahcu pawi an tithu an sim. French President Nicolahs Sarkozy cun Israel ramah ziang party khal dingsuak sehla rualrem nak a beisei thu a sim.\nMizanzing ah Iraq khawpi Bagdad ih Bus Station ah a rual awin Bomb vawithum a puakih minung 16 an thiih midang 40 lenglo in hriamhma an pu. hi Bomb puahnak hmunhi Bagdad khawpi ih nisuah naklam Bayaa ah asiih Shia muslim miphun pawlih umnak hmun asi.\nHi Bomb puahnak hmunhi Iraq ralkap leh US ralkap pawlin zohman fehtheilo dingin an kulh lohli ih Bomb puakhi a cahtuk ruangah lamzin kiangkap ih in pawlkhal a hngawr siatthluh tiah AFP News Agency cun asim. Iraq ramah hin Bomb puakleh Do awknak hi a dai vivo thlangtiih ruah asiih. Asinantui naite ihsin Bomb puakhi a luarsal ciamco ih minung tampi in an thihphah salbet. Hi Bomb puah rero ttheutu pawlhi Al-Qaida pawl an si zum a siih Iraq ramih miphun dangdang Shunni, Shia, Kurds, Arabic, pawl karlakih huat awknak tuah an tum vivo ih zum asi. US Cozah in Iraq ihsin a ralkap hnuhkir salih Afghanistan ih Al- Qaida pawl naszet ih do a tum ruangah Iraq ah hin Al-Qaida pawlin buainak tuah sinsin hi an tum asi tiah Iraq cozah thu puangtu cun asim.


GFYO | Global Falam Youth Organization\nGFYO timi cu Global Falam Youth Organization tinak a si ih, leitlun hmunza kip ih a um mi Falam a duhdawttu mino pawl hmunkhat te ih khua le ram hrang hnatuan tlang ding ti tumtahnak thawn Feb 20,2011 ah online(Skype) ah relkhawmnak nei in rak din mi Pawlkom a si. Nunphung kilkhawi cawisan le Khawtlang ṭhansohnak lam hi a hleice in kan ṭuan mi a si. Pakhat le pakhat simawk phah, zirhawk phah, thurawn awk phah le thazang pe aw phah ih hmai nor vivo ding kan si.\nMipi ih in duhsaknak zarah ram hrangah mi harsa bomnak in siseh, zatlang hman mi sizung coka, ti inn saknak in siseh, ram le miphun cawisangtu thiam hleice pawl upat sunlawihnak in siseh, calai fingkhawinak hrang online laica zirnak in siseh, mino pakhat le pakhat karlak ah theihthiam awknak le duhdawtnak a leng thei nak ding ah Youth Conference tuahnak in si seh, thansonak nak a phunphun kan tumtahnak vekin hlawhtling ten kan rak tuan suak thei a si.\nMIPI HNEN SAWMNAK\nGFYO cun miphun le biaknak thleihdannak a nei lo ih khua le ram thansonak hrang pum a pek aw duhtu zaten sangka ong in kan lo hmuak ringring asi. GFYO hlawhtling thei nak ding hrang ah ruahnak in si seh, sum le saw in si seh, thlacam sak nak in si seh in tangpi camcin ding khal zangfah kan lo dil asi. GFYO sungah- tutiang active zet in a tel rero mi ram pawl cu- USA, Canada, England, Sweden, Switzerland, Norway, Singapore, Australia, Korea ram pawl a um.\n2018 GFYO President ih Annka le Thucah Tawi (Salai Rih Lian Thawm, 29 May 2018)\n2011 ihsin rak din thokmi GFYO cu kum(7) kan kim thlang. Kum(7) sung thei tawkin khua le ram hrang kan tuannak ah sumsaw, ruahnak thawn in tanpitu nan zate parah lungawinak sim cawk lo kan nei. Kan miphun thansohnak ding ruahsannak thawn rak dinmi asi bangin a hleicein mino pawl lungrual te'n hmunkhat ah hnatuan tlang kan thiam a tul. Kan thiamnak le kan tangkainak zawn cio abang aw lo ding. Cumi bangawlonak kha cahnak ah hmang sawnin kan tuan tlang a thupi zet. Kan umnak hmun a bangaw lonan kan tumtahmi le miphun hrang kan tuan duhnak abang aw ruangah hmailam ah kut kai aw ih hnatuan tlang vivo ding GFYO aiawh in ka lo sawm asi.\nProjects kan theh zo mi pawl Hightlight\nPathian zangfahnak in projects tluangten kan thehsuak zo mi pawl tla kan nei thei ruangah Sumpai le thazang ih in bawmtu sungkhat, unau, rualpi, members pawl le ram le miphun a duhdawttu nan zaten parah tampi lungawinak kan nei timi kha kan lo theiter duh. Nan mah bawmnak ruangah tluangten a hnuai ih projects hi kan theh thei nak a si.\nSayakyi Vankyi Zin (3 July 2012)\nFeet (440) sau ih karbak-169 a um mi Sayakyi Van Kyi zin hi No.1 BEHS, Falam tlawnginn pi fehnak lamzin pakhat a si. Cozah lamin budget an pek thei lo ruangah mipi lamih harsatnak ruatin himi lamzin rem dingah kan rak tumtah. Azate’n kykat ting(37) lenglo cem in tuah suah a si. 3 July 2012 ah Lamzin onnak le hminpeknak cu sunglawi zet in tuahsuak a si. In dampi laitu Sayakyi Van Kyi upat peknak ah “ Sayakyi Vankyi Zin”tiah hmin kan rak pek.\nLian-rih khua pawl bawmnak (17 April 2014)\nGFYO pawl hin Fangfai dip 20 le Siti cuai 30 in bawmnak an pe ih, Falam Pacang No Pawl in an inn balnak ding hrang le an khua ihsi khuathar thawnnak ding hrang, moṭaw nikhat sung an hlan sak ih hlei ah fehsuksonak le a ṭul dang pawl bawmnak an nei. Hi bawmnak an pek rual ah Singapore ih um Zangiat mino pawl in Ks 595000 in bawmnak an rak pek ve.\nRamleng Fimzirnak Seminar (May, 2013)\nMay, 2013 ah Falam khua sung um mi Singapore ah Diploma in Health Sciences ( Nursing) kai rero laitu in Falam mino hrekkhat hnenah ram leng ih scholarships thawn tlawngkai pehdaan ding Seminar kan tuah sak thei. Himi thusimtu cu GFYO palai Mai Sui Cer Chin a si ih amah hi Singapore ah Diploma in Health Sciences (Nursing) thawn tlawngṭheh mi a si.\nFalam No.3 Primary Tlawng-inn Toilet Remnak ( Sep 24, 2011)\nHarhdamnak hrangah a thupi zet mi pakhat cu dailen inn thianfainak hi a si. Falam khua sungih No.3Primary tlawngInn dai-lennak pawl hi hardamnak lam in zoh tikah rem le a thar in sak tul dinhmun an si. Tlawngta pawlih harhdamnak hrangah a ṭhat lo ruangah a thar in sak ding kan rak tumtah. Sumpai cemliam ding mi hrang Fund hawlnak ah United Kingdom ih um GFYO palai Salai Van Cung Lian cu Great North Run tlanzuamawknak ah a rak tel. Culawng siloin, Lailun Fundation, R am leng ih um laimi pawlkom pawlih bomnak thawn a ṭul mi dai-len inn kan sak suak thei.\nFalam Sizung hrang Ti-inn Dawlsak (August 2013)\nFalam khua hi kan theih cio bangin tidai lam ah kan har zet. Ṭhal caan hrimhrim ah in ding hrang rori hman tidai a har caan um ṭheu. Kan Falam sizung pi rori khal tidai an har zet. A hleice in Sizung mina kiltu pawl hrangah rawl suannak hrang rori khal tidai an nei lo ṭheu. Curuangah Ti-inn sakin tidai kan khawl thei asile ṭhal caan tidai har caan ah kan nuam deuh ding ti ruahsannak thawn Ti-inn ( fts 4 X 4) cu August, 2013 ah kan rak dawl.\nKum (70) tlun Nu le Pa Upat sunloihnak (May, 2011)\nMay 13, 2011, FBA Hall, Falam ah GFYO Onnak le Falam khua sungih um kum(70) tlun in dampi laitu Nu le Pa pawl upat peknak le laksawng peknak khal kan nei cih\nChin ram cozah, Chief Minister Salai Lian Luai hmuaknak ah tel pi (April, 2016)\n16 April, 2016 ah Chinram cozah thar ih Chief Minister Salai Lian Luai hmuaknak cu Falam ah tuah asiih cui puai ah sunloihnak capi le vok sum 6.1 (ting 3.5 kyats) thawn kan tel pi ve.\nPhunsang tlawng pehzomdaan le fimzirnak lam thawn pehparin “Education talk” cu July thla ni 22 ah FBA hall, Falam ah GFYO in hmalakih tuah asi. Tlawngta le nu/pa zaten mipum 110 lai an kai thei. Thusimtu pawl cu- Hakha College ihsin Saya Van Ro Sum in ‘Phunsang tlawng pehzomdaan le major hril daan phunphun’, Tahan Theological College ihsin Professor J.Khum in ‘Ramdang ih tlawng peh thei daan le scholarship ngah daan’ le Dr. Henry Van Lal Lian in ‘NGO lam ih hnatuan daan le tlawngta pawl thazang peknak ‘ pawl tin simnak an nei ih mino le tlawngta pawl an hlawkpi zet.\nDr. Salai Cung Nawl Thawng in S. Korea ih a tlawngkainak thu, Scholarship thu pawl, Systems Biotechnology in Ph. D a theh suaknak thu pawl cu Falam mino thenkhat thawn 29 April 2018, Pek Thang Hall, Falam Baptist Church ah ruahawknak an nei. Himi programme cu GFYO le Falam Mino Pawlkom ih tawlrel in tuah tlang mi asi.\n” I LOVE FALAM” Tshirt thawn fund hawlnak nei (October, 2016)\nGFYO cun 2012 laiin khua le ram hrangah nasazet in hna a rak tuan zo bangin tukum khal ah project tampi tuansuak ding a nei. Cui’ hnatuannak ih atulmi sumpai hawlnak hrang “I Love Falam” tshirt suahin leilung pumhlum ih laimi tambik umnak ram pawl asimi USA, Australia, Singapore, Malaysia, Korea le kawlram ah zuun 1300 lai zuar suak thei asi. Tshirt cu Singapore ramah October thla, ni 2, 2016 ah hmaisabik zuar asiih suahmi zaten nikhat ah a cem cih ruangah tuah bet sal asi. Cuvek thotho in Australia le USA pawl khalah suah bet tul tiang ko mipi in phurzet ih an lei ih an hruk. Mipi ttanpi nak ruangah fund ngahmi sungin mipi hrang thathnemmi porjects pawl tuah rero lai asi.\nChinland Tour Guide website tlangthannak nei (February, 2018)\nFebruary 1, 2017 ah Chin ramkulh khualleng kaihruaitu ( www.chinlandtourguide. com) cu mipi zoh theih dingin tlangthannak kan nei asi. Himi website ah Chin ram ih khuapi pawl, hminsintlak hmun pawl le feh thei daan a phunphun tin famkim zetin hmuh thei asi. Cuhleiah Chin ram a tlawng duhtu miphun dang le Chin ram thu thei duh hrangah olsam ten Chin ram thu an thei theinak ding ruahsan in tuahmi asi. Hi’h website cu GFYO member asimi Singapore ih um, Salai Nung Lian Sum (YTU) in tuanvo lakih 2015 kum ihsin rak tuah thok mi asi.\nNGO pawlkom dang pawl thawn Lairam thansohnak ding hrang hna kan tuan tlangmi tampi a um zo. Kan parntner pawl tla a hnuai ah langternak kan nei. GFYO thawn project a tuah duhtu hrangah ban phar in kan lo hmuak ringring asi.


Top-Down Admin System Vs Building Unitary State - Chinland Today Media\nDecember 12, 2016 9:26 am·0 comments\n(Image of Federal Reflection on Myanmar)\nNgun Than ( Robert Pa )\nFederalism timi tongfang cu Latin ihsin rami a si ih, Foedus le Fides kommi a si. Foedus ih sullam cu “Tiamkamawknak” ti a si ih, Fides ih sullam cu “Rinumnak” timi a sawh. Curuangah, Federalism timi cu, “Mi tampi kha thlauthla-aw lo, bangran te’n umkhawm ttuantlang dingin rinumnak diktak thawn tiamkamawknak nei ih, cumi vekih khawsak”, a sawh deuh bik ding. Santhar ukawknak a phunphun a seem vivo vekin Federal khal kan simfiangdan a bangaw lo deuhdeuh. Kan varpawhdan a bangaw thei lo tinak a si. Cu ruangah tu lai ahcun, cozah pakhat cun thuneihnak kha Daan hmangin siseh, thutthennak in siseh, mipi hnenah in hlawm lawng kha tawk mai nawn loin, cozah pakhat hnakih tam, a tlun le hnuai karlak ah thuneihnak bangran tei’ zemawknak” lam sawhkhih in tulai ahcun Federal hi an simfiang.\nMithiam pawl cun Federal tlamtling si ding cun a hnuai ih pathum hi a neih tengteng a tul an ti.\n(1) Cozah pahnih lole pahnih hnakih tam cozah neih\n(2) Himi cozah pahnih lole pahnih hnakih tam cu thuneihnak thuhla ah Daanhrampi ah felfai te’n neihih rualrem tei’ zemawk\n(3) Cumi cozah pahnih lole pahnih hnakih tam cu an karlak ah thubuai hlabuai, rualrem lonak, relfel tul a um tikah cumi relfaltu ding pawlkom dang pakhat neih\nFederal diktak ahcun Central acozah le State acozah karlak ah khat le khat tlunta si cuhaw, thuneihnak cuhaw in an um dah lo. Cui cozah pawl cun anmah le dinhmun parah thumaw in an thuneih theinak zat cu cuhawk tul rero loin, daanhrampi ah neih cia a si ttheu. Cui cozah kaitu pawl cu mipi pawl ih hriltlin mi an si tengteng dingih, cuti’n mipi duhdan, mipi thuneihnak thawn hna zemawk, lairel, siah khon ding a si. Curuangah fiang sinsin dingin mithiam pawl cun Federalism diktak tahnak cu a hnuailam ih phunruk in a si an ti.\n(1) A malbik ah cozah pahnih a um ding. Cu ai tam khal a si thei. Pakhat cu rampi huap cozah a si dingih, pakhat lole a dang cu a hmun “State” ih zirih cozah a si ding. Cui cozah pawl cu mipi hriltlin mi pawl in an hruai tengteng ding.\n(2) Daanbu thuhla ah hngetter zo mi Daan kha remthatsal kan duh tikah, cui cozah pawl cun anmah te an remfel a thiang lo. Rem ttulmi a thuhla ih zirin mipi simaw, a ttulmi mipum duhnak, diriamnak a tel tengteng ding a si. Thuthimnak ah, ramri thuhla si bang sehla, cui ram ih umtu mipi pawl ih duhnak khal, cu lawng si loin cozah ih lungkimpinak a ttul veve a si.\n(3) Daanbu sungah cui cozah pawl cun sumpai thawn pehpar in le thutthennak thawn pehpar in anmah te zalen takih an tuah ve theinak dingah hngetter cia ding a si.\n(4) Ramri hmunram thawn pehpar in Central cozah in thu a botcat tikah, cui ramri thawn pehpar ih ai-awh theitu palai tel theinak, rel ve theinak Hlutdaw pakhat khat a um a ttul. A hleice in cui ramri kiangkap ih umtu mipi pawl cu midang ai-in thuneitu bik an si ding a si.\n(5) Cui cozah pahnih lole pahnih ai-ih tam cu an karlak ah thubuai hlabuai relfel ttul a um tikah, anmah te cun a felhar ttheu ruangah, feltertu pawlkom pakhat khat a um tengteng ding a si.\n(6) Cuih cozah pawl cu khat le khat rualrem tei’ hna an ttuan tlang ih an pehtlaihawk theinak dingah cumi bawmtu Institution simaw, cumi bawm theitu khawkhannak pakhat khat a um ding a si.\nMyanmar le Federal\n1947 lamah kirsal a ringring a ttul. Himi lai ih Panglong ih thurualremnak hmin an kar \_um ah kan hruaitu hmaisa pawl khal in thu tampi ruat tain an tuah ve ih, an thurualpi Aung San thah a si zarah hiti can kan cang ta a si hi! A hleice in Chin, Kachin, Shan le kawl a si lo mi miphun dang pawl thawn an ruat khawm ciamciam ih, Judiciary, Legislature le Management dik zetin kaihruaiawk a si dingih, tlangpar mi pawl khal in an \_ong, an nunphung le an calai pawl tla an duhdan vekin an kilhim thei ding a si. Himi lungrualnak ah \_humaw in Ramdinkhawm ropi zet pakhat dinsuak kan tum ding timi lungput thawn an tuah ve cu a si kha!\nPanglong Conference lungrualnak parah tthumaw in Aung San cun Ramdinkhawm kaihruaiawknak hrang Daanhrampi Draft cu a tuah ih, 1947 May thla ih tuahmi Pha-Sah-Pah-Lah Conference ah an zohkhawm hai. Himi ttum ah Aung San in thucah sau zet a sim. Rampi Federal in fehpi ih, ramdinkhawm tungding theidan ding mitthlam nei phahin a thiam tawkin a sim hai. Rampi sungih um mi, mipum mal le mipum tam phun pawl zokhal bangran tei’ kan umkhawm vialvo theinak ding ruahsannak thawn a tuahmi a si. A tuahmi sungah cun, Burma ram ah, State pariat – Chin, Kachin, Karen, Karen Sen (Kaya), Mon, Burma, Rakhine le Shan tiin um ding a rak duh. Daan thiam, Dr. Mg Mg ih hmuhdan vek asile hivek ih kan feh ding a si ahcun State (8) dinmi cio ah mahfek Parliament, Cozah, Thutthennak, Ukawknak hnget zalen takin kan nei cio ding timi a si.\nA simmi lakih ttha zet pakhat cu, “Burma ramthar kan din ding kan ti tikah, Union timi Ramdinkhawm maw kan din ding lole Unitary State timi ramkhat sakhat ram so kan din ding? Himi thu ahcun kei ka hmuh vedan ah Union hi a ttha sawn ding tiah ka ruat. Kan rampi sungah ttong, hnam, biaknak, calai, nunphung bangaw lo tam zet kan umkhawm dingih cumi pawl humhim le kilhim, lungrual tei’ ke kan kar theinak dingah cun cumi thawn pehparmi kaihruaiawknak Daan tla kan tuah a ttul ding ruangah Union in an feh tengteng a ttul”, tiah Aung San in a rak ausuahpi rero.\nA tlunih thu pawl Aung San ih ausuahpi rero khal sehla, amah bik an that ih thuneihnak midang kutah a thlen zarah thil ziangkim hi a linglet in a fehsal lala a ttul ih, Daanthiam U Chan Htun in cui Daan Draft cu linglet zetin a remfel thluhsal. Cumi a remfelsalmi Daan ahcun Kawl kha State pakhat ah ding loin Rampi cozah thuneihnak kha kawl kutih thlenter a duh ruangah State zawngih umter loin Division in a tuahnak san a rak si. Cu tiih an tuah lawnglawng ah cozah uknak Executive, Judiciary, Legislative lam khal an kutah a um thei ding thu an fiang tikah an tuah ttulmi hrimhrim a si. U Chan Htun ih kutsuak vek cun in fehpi tikah a rei hlanah State dang pawl cu an kut hnuaiah Daan in a thunlut cu a si ko. Annih fang sarih an co tikah, midang cu fangkhat ciar lawng kan co thei, tivek ah a cang. Aung San dam laiih lungkimnak kha Aung San thih hnu khalih hnuthlurh duh lo lawng si loin, a linglet zawngih an herdanglam tikah tuini tiang tlangpar mi tampi lungkim loih ral an thawhnak khal a si.\nCu vekin Sachuk ah rak tuah khal sehla, Aung San in thihsan hnu ahcun an thuthu in daan kha an herhkawi ih, Central lawngah thuneihnak sangbik an umter. Cumi Central theihpinak, siannak tel lo cun State hruaitu zo khal in zianghman an awn-au ngam lo. Daan pah an si thei. Himi hi mithiam pawl cun “Top-Down” an timi cu a si.\nFederal ukawknak diktak ahcun tlunlam ihsi ret cop mi hruaitu a um ding a si lo. Tui kan dinhmun ahcun tlunlam ihsi ret cop hruaitu, uktu kan nei hnenhnen lai. Ramdang hmuh ah le mipi lungawiternak ah Vote in thlakter ciamco ih a thupi le a laimu cin ahcun anmah Ralkap Thanah ihsi ret cop kan si thotho. Curuangah Federal kan duh ih kan dil, kan aukio a si hmanah, Federal ziangvek timi parah kan ralrin a ttul. Kawl miphun tum duhdan Federal cu in fehpi ko ding. Tlangpar mi kan thu in el siang loih, zawng ih hmai hman kan zah ti vek phunih, “Awle, kan lo pe ding Federal” in ti caan ah ziangvek timi kha hngilh lo ten ralring hram kung.


Kawlram Mi Harsa Pawl Hrang Dollar 23.4 Million - Chinland Today Media\nKawlram Mi Harsa Pawl Hrang Dollar 23.4 Million\nMarch 3, 2010 5:19 pm·0 comments\nEuropean Commission’s Humanitarian Aid department (ECHO) pawlin kawlram ih mirethei hnatuan theilo harsa zual pawl hrang ah 23.4 million dollar a pe ding tiah European thu neitupawl in an phuang. Ahleicein, Thailand sehvelih miharsa camp ih um pawl in hi bawmnak hi an co tam ding tiah EU Ambasador David Lipman in a sim.\nHi bawmnak ruangah ramsung mipi 1.2 million lenglo cu nunnuam in an um thei ding tiah zumnak an nei bet. Hi euros sumpai 9.25 million cotu ding state then khat pawl cu Rakhine, Shan, Mon, Kayah le Kayin state pawl tla cu an si. A dang euros 150.000 pawl cu Karen raltlan Thailand ih um pawl hrangah pek a si ding.\nHi bawmnak hi kan dung 1994 kum ihsin an rak pe thok zo a si. 1988 ih kawlram buai lai ah mi 3,000 lenglo an thi ih cumi ihsin hivek bawmnak khal kawlram ah pek theu a si. 2008-2009 Nargis thlisia hran tum khalah euros 39 million lenglo an rak pe zo.\nNasaka commander Kum 40 Sung Thawng Tang Ding\nRangon Ih Bomb Ti Puaktu Mi Pali Kai\nRam Sung Ah H1N1 Nat Nak Pung\nKaren State Ah Cozah Ralkap In Mipi Kap


Rual Tthabik - Chinland Today Media\nAugust 2, 2009 12:32 pm·0 comments\nMiding pa cu a rualpi ih lamhruaitu a si. Asinain mi ttha lo pa ih lamzin in rualpi pawl lam a pialter. – Thufim 12:26\n– Saam 60-62\n– Rom 5\nHminthangzet mi internet sungih pehtlaih awknak pakhat ah ka lut ve tikah “Rualpi na nei lo” timi ttongfang in i hmuak hmaisabik ih ka lau rori. A dik lomi a si ti ka thei ko na’n caan malte sung ka riah i siatter. Tiduhmi cu minung a si lo mi website hman in “rualpi na nei lo” in ti cun riahsia in kan um thei. Kan taksa, thinlung le thlarau hrangah rualpi ttha kan ttul tinak a si.\nRualpi ttha cu ka thinharnak ka rel tikah mawhthluknak tel lo te’n in ngai sak. Kan tuarnak in theihpi. Kan neh caan ah in lungawipi ih ka sung caan ah in riahsiatpi. Thil sual tuah lo dingin lamzin in khihhmuh. Thudik hril in tuah thei dingin in hnek. Ka rualpi pawl cun ca vek le cu hnak tampi ka parah an tuah ttheu.\nBible in rualpi ttha aw zet David le Jonathan thu in sim. Jonathan cu a pa Saul ih siangpahrang sinak ro co theitu a si. Asinan Pathian in David hi Siangpahrang dingah a hril ti a thieh ruangah raltthazet in a ttanpi (1 Sam. 20).\nBible ih in hmuh sak bangtuk in rualpi hi hril thiam a ttul (Thuf. 12:26). Rualpi tthabik cu Pathian thawn a rualpi awtu le Pathian thawn a pehzom awknak in cak caktertu an si (1 Sam. 23:10).\nRualpi tampi nei dingin ka dil lo,\nBawipa, rualpi malte in pek aw;\nNa parah rin-um mi le rinsan tlak mi,\nRualpi ka lo dil.\nRualpi ttha cu lungvar mankhung vek an si,\nan man a khung ih ton an har fawn.


Kum 2 Mi, Ka Fanu Thlarau in A Thlaan A Hal – Saundra Gonzales | Falam Online Media\nAugust 15, 2020 August 15, 2020 Ni Hnem Sung\t0 Comments\nFanu zuun ngai in ninghang riahsia zettu Saundra Gonzales cun Thlanmual CCTV sung ah ka fanu Faviola Rodriguez Thlarau ka hmu a ti.\nFaviola Rodriguez (kum 2) cu a nui` tlangval kutthlaknak ruangah 2018 ah a thi ih Las Cruces, New Mexico ah an phum.\nTu ah, a thihnak kum 2 kimzik ah Saundra Gonzales cun thlanmual CCTV ah ka fanu thlarau nih, a Thlan a hal lai a lang tin Facebook ah a ngan ih a zuk tla a tar cih.\nFaviola Rodriguez thlan par ih a tanta ṭheu mi thilri a hlo ṭheu ruangah CCTV a bun mi a siih, An mah vekih thilri hloṭheutu sungkua khat te khalin an fapa thlan kiangah CCTV an bun ve ih, zaan khat cu zaanṭim lai ah nauhak pakhat thlanmual ih vak rero lai cu CCTV ah a lang.\nCute sungkua cun mihlo vakvai ah an ruat ih thlamual kiltu hnen ah an sim. CCTV an zoh ciang tikah thlamual kiltu cun a theithiam cih ih “zo a si ti ka thei” in thlun uh a ti ih Faviola’s thlan ih rak ṭap rerotu Saundra Gonzales cu CCTV an zohter.\nCuveten, Saundra Gonzales cun, “ka fanu rori a si. A lu in a kezik tiang ka zoh ciang, a hnipuan hruh mi khal ka theithiam, 100 ah 100 rorin ka fanu a si” a ti.\nCCTV ih lang mi ahcu cuih nauhak cun tlangval mipakhat kut a kai ih an feh liam in a lang. Cumi ah Saundra Gonzales cun “mipatu kha cu kan thlan kiang ih mithi tei` fa a si ding. Misual kut ih thi ve mi a siih ka fanu thawn an thihdan a bangawzet. Curuangah ka fanu in Vanram ah a hruai si ding” a ti.\nFaviola Rodriguez (kum 2) cu 2018 ah a nui` tlangvalpa` kut in a thi. Medical staff pawl cun “a lu a pem ih a hmai le a hnakruh pawl khal a siat thluh” an ti. A nu tlangval pa cu kum 1 lawng thawng a tlak ih tu ni tiang zalen in a um a si.\n← Annabelle zuklem a tlansuak timi Thuthang in Mipi thinphangter\nLailun Tileuhnak Hmun On Puai Thlacamnak Nei →\nIndia ram ah Oxygen paam a tlung, ICU ihkhun le Oxygen daih lo ah Covid mina an thi cupco\nApril 23, 2021 Ni Hnem Sung 0


City Bus sungah tlangval bur in nunau pakhat sualpi | VCTH\nCity Bus sungah tlangval bur in nunau pakhat sualpi\nHome » Thuthang » Leitlun Thuthang » City Bus sungah tlangval bur in nunau pakhat sualpi\nBy vcth on October 23, 2017.\nMorocco ram, Casablanca, City Bus sungah mipa tlangval hoklak bur in kum 26 fala pakhat cu renlozet in a hnipuan thlek in an sualpi. Cui Bus totu midang in run le bom tum lo in an zoh men.\nTlangval 4 cun bus sung ih to ve fala nu cu an kaihrem. An pom, a hni poan an thlek sak. A pawhte an tham cutin an dek cok.\nCui an pawngsualnak video cu internet ah thehdarh a si ih Leitlun Minu Zalennak Pawlpi in pawngsualtupawl hrempek dingin Morocco cozah hnen ah thu a thehlut. Curuangah Cozah in pawngsualnak ih Hnamhnawih awtu minung 6 pawl cu kai fel.\nFouzia Assouli, head of the Moroccan Federation of the Democratic League of Women’s Rights in, “Pawngsual tuartu nu hi mi farah te a si. A parih thil thlengmi ah duhlozet hman seh, palik hnen ah a va hek ngam lo. Hmutu pawl khal in an bawm ngam lo lawng hman silo palik hnen ih heekpi ih dinpi ding an si. Cuvek an tuah ngamlo ruangah hmutu mipi khal pawngsualtu tluk ih misual an si ve. Hi ram ah a burpi ih pawngsualnak hi a karh deuhdeuh” tin a ti.\n2016 ah Morocco ram thotho ah kum 16 fala nu cu mipa 8 in an sualpi. Cuhnu reilo ah cui fala nu cu a mah le mah a that aw.\nMorocco ram ih mipa tampi cun a sualpi tu mipa pawl hi sual in a hmu lotu an tam. Social Media ih comment an pek daan ah fala nu sualpit tuar fala nu riangri mawh an phurh sawn. (Morocco World News)\nPS: Hi thil hi August 21, 2017 ih cangmi a si.


An Hawl Rero Mi Nauhak Pawngsualtu Cu Kum 20 Hnuah Pastor In An Kai – Meifar\nVirginia, Richmond khawpi ih um mipa pakhat cu nauhak kumkimlo a pawngsual ruangah palik pawlin kai dingin an hawl rero nan an hmu thei lo. Khua dang Alabama ah a tlan ih a hmin khal a thleng danglam, Baptist church ah pastor a ṭuan ih a sulhnu cu zohman in an thei lo.\nKum 75 kim zo Larry Albert Flake cu an kawhhran ah awnmawi lam ṭuanvo neitu pastor ah a ṭuan ih a hmin khal Larry White tin a thleng. FBI pawlin an hawl rero ih kum 20 hnu lawngah pastor dinhmun in an va kai, nauhak kumkimlo arak pawngsual ruangah kum 25 sung thawngtla dingin a thu an ṭhencat.\nAugust 30, 2001 ah nauhak kum 15 mi cu a rualpi inn ah leng dingin a feh ih lamlak ah Larry in arak kaihrem ih a pawngsual hnuah hmun dangah a tlan, cutin kum 20 hnu lawngah palik pawlin an kai ngah.\nA hnaṭuanpi Pastor Willie Perry in, “Hmun dangah mi an tlan tikah an sulhnu diktak hi an rel duh nawn lo, nan theih ding mi a tawkfang lawng an lo sim ṭheu ding. An sulhnu thukpi cu an relsuak duh nawn lo. Rev. White ka lo duhdawt ih na hrang thlaza ka cam. Asinan an lo kai ngah cu ka lungawi ih neta ah hivek sualnak tuah caan na nei nawn lo ding” a ti.\nThailand Ram Ah Kawlram Mi Phurtu Motor A Let Ih Mi 3 An Thi, 15 In Hliam Nazet An Tuar


Fala Pakhat Cu Muslim Ihsin Christian Ih A Lut Ruangah A innsang Pawlin An Dawi Nan A Ngaithiam – Meifar\nFala Nikta cu Iran ram, Tehran khua ih piang a si. Muslim innsang ih thanglian a si. A nauhak laiah a nulepa in US, California khawpi ah an vaihpi. A nulepa in nitinten Muslim sakhua thuhla an zirh ṭheu, a pilepu cu Muslim hngetkho zet an si.\nCollege a kai laiah Christian tlangval anei, a tlangval hi a hmin men ih Christian pawl a si ih sakhuanak thuhla ah a buai lo. Nikta in a nun ah harsatnak phunphun a tong ih mah le mah thatawk tiang arak tum.\nVeikhat cu a nu in thal tlawng cawlh caan ah Iran ram ah tlawng dingin a ti, an nunphung le sakhua theifiang dingin a hruai tum nan Nikta in a duh lo ruangah phuahhlam phunphun a hawl. Asinan, a nu in a hruai thotho ih a pu tei inn ah an va thleng.\nA zan ah a manglam vekin Jesuh a hmu ih “In thlun aw” a ti. Nikta in, “Ka lo thlun thei lo” a tiih Jesuh in avun zoh ih “In thlun aw” a tisal hnuah a hlo. California an kirsal hnuah a tlangval hnenah Christian sakhua zumnek le umdan pawl a sutfiang, a tlangval cu Christian miṭha a si lo nan a fala in a sutnak ruangah khawmnak ah a hruai ṭheu.\nCutin, thla a cam ṭheu ih Christian ah a lut. A tlangval khal Christian miṭha ah a can phah, a nulepa in Christian ih a lut ruangah kut an thlak. A pa in a kawk ih a nam tlu hnuah a lu ah a pal. A nu in, “Ka fa na si nawn lo” a tiih inn ihsin an dawisuak.\nA tlangval thawn an umtlang hnuah an neiaw ih tu’ahcun fa pakhat an nei zo. Nikta in ‘Pathian in midang ngaidam dingin in zirh vekin ka nulepa cu ka ngaidam’ a ti. A nulepa cu ava bia ṭheu ih a lem thei, an kutsihnak khalah a nulepa cu an va telve.\nA pa khal Christian ah a lut lo nan a fanu ih thlacam sak cu a duh. A nulepa khal biakinn ah an feh ṭheu ih an thinlung khal a nen nan Christian ahcun an lut hrih lo. Nikta in, “Ka pai thinlung a nen thei cu thilmak zet a si” a ti. Nikta cu Christian a lut hnuah an ram Iran ah a tlawng nawn lo, Iran ram ahcun an sakhua ihsin Christian ih lut pawl cu an hrem that ṭheu.\nMopuai Ah Monu In Mopa Cu Cal-Ngolh Ti A Thei Ih A Ṭhen


Tikcu Caan A Thok Hlanah - Chinland Today Media\nJune 21, 2012 11:48 pm·0 comments\nBible Siar Ding: Saam 90:1-17\nTlang pawl na tuah hlanah le, leilung pumpi na seemsuah hlan ihsin\nNang cu thawhnak le cemnak nei loin, a kumkhua in Pathian na si ringring.\n– Saam 90:2\nTikcu le caan pawl hi an liam rang nasa. Kan neihmi caan sungah kan control theimi zianghman a um lo. A caancaan ahcun caan ih sal vek kan si ti’n ka thinlung in ka feel ttheu. Asinan caan in Pathian cu a control thei lo. Kumkhua a nungmi Pathian – El Olam – cu tikcu caan a hramthok hlan ihsin a rak um cia zo. A Maksakzetmi “KEIMAH (I AM)” Pathian cu kumkhua in a um ringring a si.\nPathian cu tikcu caan ih lenglam ah a um, ziangahtile Amah ih sersiammi a si ruangah. Kannih in kan kum le caan cu van ih a her reromi Ni (Sun) zoh in kan tah ttheu. Asinan Pathian cu Ni le thlapi a sersiamtu a sinak le cumi heel in a her reromi leilung khal tlolak sungah a thlaitu a si. Sun, zaan, thla le kum pawl cu a sersiammi in tah an si.\nPathian cu kumkhua a hmunmi le tikcu caan um hlan ih um zo a si ruangah, kan rundamnak hrangih a khuakhannak cu Adam le Eve a hmaisabik Eden duum ih an sual ihsin thokmi a si lo. Pathian hrang ahcun khuakhan lairelnak neih hmaisa a ttul lo. Amai’ lungtho tein kan sual aiawhtu dingah A Fapa Jesuh a run thlah. Thuphuan 13:8 ah, “Cuticun leilungtlun mi hmuahhmuah in sahrang cu an bia ding; asinain leilung seem hlan ihsin nunnak cabu sungih hmin khum ciami pawl cun sahrang an bia lo ding; cuih nunnak cabu cu thah a simi Tuufa (the Lamb) ih taa a si,” ti’n a um.\nEden duum thuanthu cu kum zabu tamzet a liam zo, asinan Pathian cun kan ttulsammi cu a hngilh lo. A tikcu caan a kim a ti tikah Kumkhua Pathian – El Olam – cun a rundamnak a hngak rerotu leitlun ah a khuakhannak cu a phuanglang a si.\nEl Olam Pathian, nunnak sunloih thiamtu ka si theinak dingah tikcu caan na tuahmi hi hmang thiamtu si dingin in bawm hram aw.\nTuni ka tikcu caan ka hman thiamnak ihsin\nPathian ziangti’n upatnak kan pe ding?


Mino Le Ṭhansonak - Saya J. Khum - Chinland Today Media\nDecember 1, 2017 4:45 am·0 comments\n“Mino Le Ṭhansonak”\nThangso ve rero nacing ih thanso bet duhnak kan nei hi mi lungput kan bang ve zik thlang tinak a siin ka thei. Thil tha khal a si. Cun kan thanso zonak dinhmun pawl hi vun zoh hliah ngaingai sela santiluanin in hruainak sawn a rak si duh viau. Kan mai nor suah le tuan suah si loin a mahtein santiluanin in rak thlen mi a rak si ziar theu. Curuangah thansonak ti tongkam hi ning siang lote ih kan hlam ih kan sal rero a tul hrih lai. Thanso kan tul hrihnak zawn pawl sim hmaisa nung na, a fiang uar-ii ding ka zum.\nMai pumpi lawng zohtu kan tam hrih lai\nHnam a veitu le a seherhtu ngaingai, seherh lawng si lo ih caan le thazang, a tul cun sum le saw tiang cemliam ko ih seherh ih a poksuaktu hi kan mal zet lai. Tam sinsin kan tul. Ka thaw tak ih a rel theitu kan um zat tal hi a tuansuak ngaingaitu um hnik nungna cu sun hmuh theih, zan thelh loin kan cangkang zutzo rori ding. Laimi lakih ka hmuh tam bik cu, hnam cu duhdaw tiaw ve si, tuan suak le pawk suak cuang si lo, a tuansuak le a pawksuaktu midang an um khal ih, keimai tuahrel (organize) mi a si lo em mai, tiin a rak bawm le hnuthlurhpi tal kha paih cuang lo, cui bet ih a rel hnawng le rel setu lamlam si lala fawn pawl khi an si.\nKan um dan ding sawn cu hitin a si ti’n ka hmu. Mai sungkua cio neh takih cawm thei dingin kan zuam ding. Sungkua rilrawng ih ret cing cun miphun le ram hrang ziang hman kan tuan suak thei hrih lo ding. Cumi hrang tuan rero phahin phun hnam hrang thil tha a tuah suak tumtu pawl an rak um a si le, kanmah hmanin huaihawt ih tuan ding lam kan si kha thei ringringin kan remcan thiamdan tetein kan rak telpiin kan rak bawmbawi kei ih kan rak hnuthlurh pi ve ding. Mai thute thaw mai vawih te thaw, ti thufim hi duh hnakin kan sor tangkai tuk lam maw aw?\nKhua kan ruat lo\nCa thiam tapohin ca an ngan lo ih an siar uar cuang fawn lo. Research le thil zingzoi ding zingzoi dan a thiam ih, zingzoi mi le hmuhsuah thar mi khal mipi hrang a ngansuak thiam thlang tiin University pawlin Master degree le Ph.D. degree in pe ih, degree ngah bel belin research tuah nawn tahmun hlah. Ngan kha ngan nawn cuang hlah, ti na rengrengin kan talpawl.\nUniversity ih a hna bik cu an subject field hrang hmasawnnak a thlenter theitu ding mithiam, research tuah ih cui research ihsi ngah mi result pawl ngansuak ih hmasawtna thlentirtu, hrinsuah le cuvek minung hringsuak sin theitu ding mithiam hrinsuah a si. Kan nih degree kan ngah ih, university ih a tumtah mi, subject field hrang thil thar hmusuak ding ih research a tuahtu le cuisi ngah mi hmasawnna a khihzawn mi hmuhsuah thar result pawl phawrhsuaktu si ban cuang loin, “Ka ha ka tlak,” ti si awm takin hnangam zetin kan umaw men. University in a hrinsuah tum mi minung kan si ngah lo cingin kanmah rori hmanih kan si ngah lo mi university in a hrinduhmi minung hringsuak thei ding si awm takin university saya hna lamlam tla kan tuan hai lailai.\nRam dang zirsuak (scholar) pawl khal zum vek si ban lo kan va tam ta em! Thiam si, tuah si lo pawl hi ziangruangah hitin an um a si pei, ti’n ka ruat theu. Keimah le keimah ka lehawknak cu, “Khua an ruat lo a si pei,” ti hi a si. Khawruah sawsawh men hi a um ih, ruah ngaingai hi a um lamdang lala deuh tiin ka hmu. Khawruah ngaithlak tein an ruat a si ahcun miphun hi vei lo thei an si lo. Seherh lo thei an si lo. An seherh kei ih, an seherhnak a natsat dan izirin an cangsuak lo thei lo. Research tuahin thil thar an sawpsuah kher lo khal le an theihcia mi thiamnak le fimnak pawl mipi an hlawm tengteng ding.\nHai lo mi kan zir tam tuk\nHnam cangkang pawlin an hai mi lo thil zianghman an zir ciamco ka thei dah lo. An duhhril mi nunlamzin(career)-in a tul hai lo mi degree hi pe theitu umin pek tum khal sehla an la duh kem maw ti ding khi an si. Kanni cu kan hai lo mi, kan tuan tum mi le kan nunlamzin (career) hrilmi in a tul lem loh mi zirin kum 3, kum 4, kum 6 lai tiang tla kan thanghlo men ih. Cumi ihsi ngahmi degree cu khawruah ticangkang deuhtu le inn hngaktu zuk tar hrang menah hmangin kan nunlamzin hril mi hrang a tul ngaingai mi zir kan thok lala. A rei duh nasa. Cumi kan thehin kan duh hrilmi hna cu kan vun tuan thok ve fang. Kan society le nun har society, ei tlak bar tlak kan si hlan khi an hngakhlap emem fawn si. Khua kan tlai tuk. Company tivek, NGO tivekah a si le phei ahcun kan kum a rak luan man theu. Lole a luan zik leu leu theu.\nKan ram education system in a zir lo, ti hi kan hnemawknak leh kan hmaiphihfainak a si theu. Asinan atu cu zo khal an tuan hiar mi le paih zet mi lamzin lawnglawngah feh thluh thei dingin education policy a thlengaw thlang. A kaitu tlawngta lamin zalen tak ih duhhril theinak an neih(free choice) lawng si loin phunsang tlawng pawl khalin an tlawng ih kai tuding hrang an duhmi tlawngta an hril (free selection) thei ve fawn. Cuvek a si ruangah tu hnu zel ahcun university tlawng le a saya pawl khal um sawsawh menmen le a hmin ih cazirh ve sawsawh menmen tivek kha a um nawn lo ding, zirh thiam hleice, tuah that hleihce le hminthat hleihce an zuamaw thluh thlang ding. Darwin ih rak duan mi “Survival of the fittest,” kha kan practice ve thlang ding a bang. Curuangah kan ni khal, kan nun lamtluan ih kan sor tangkai tuk lo ding mi zirin can rei tuk tuk kan tham ralter nawn lo pei.\nDegree ti mi hi minung a suak tapohin an ngah ding a si, ti dan a um lo. Ziang ram hmanah a um lo. A um khal a um dah kel lo ding. Minung zo khalin anmah le hna cio an nei ding a si, ti dan lawng te um sehla cu a awm tuk. Curuangah kan tuan hiar mi tuan thei ding ih thiamnak kha university ah a um lo a si khal len university kai loin a leng ah vocational training lam lain kan tuan mai ding sawn khi a si. Kan tuan hiar mi le duhhrilmi zin hrang thiamnak university in course a pek riai loh cing khalin university ih kai ih degree ngah kan tum hrim hrim mi hi a tul lem lo. Kan duhhril mi le kan tuan hiar mi hna kha rawl bel ih hman tlak a si ding lawng te a thupi ke.\nHmasawt lo piin cangkan kan tum ciamco\nSumlut le tuansuah lam ih thangso si lo, hmanrua le thilri hmuah a suak tharthar hman thei tum si kan si hai. Hivek kan si sung cu kan thilri hman a san poh le kan tawpawp a kau ding. A san cu sumlut lam sangter thei si lo ih hmanrua le thilri lawng a model kan tisan ciamco si cun khat lamih kan sum hman theunak (cost on basic need) in maw tuar ke, ti ruah a tul. Ziang ziang maw neih cia zuar tahratin maw lole nitin hai mi ti le rawl quality poh tise koin maw kan um hen ke. Hivek hrilhro ih dik lo tak ih kan zuamawk zel ahcun kan nunau pawl poh khalin a heu thei lo mi zuar an hreh lo mai pang ding ih, kan tlangval thatha pawl khalin thil thalo tuanih hlawhawk le mi thil fir tiang an hreh lo leh mai ding ti a phanum.\nMiin sum lut a neih tam bet vivo ruangih a hmanrua le thilri ken a ticangkan hi tawngpa dawt ih dawt ding a si lo. Dawt dan dik tak cu hi ti sawn hi a si. An neih vek thilri neih ve mai si sawn loin anmah vekih sum lut pungso ve ding ih hna tampi tuan, lole hna thasawn tuan ih tan lak khi a si sawn. Cuisin kan sumlut lamah kan hmasawt ve a si len lawng an thil neih le ken vek kan lei ve ding ih, kanmah le kan thil neih a milaw ding. Mi hrekkhat anmah le an thil neih le ken mi milaw lem lo hmuh ding kan um hnuaihni.\nHmin tla hi Mirang hmin kan bunaw nasa. Nonawn deuh le phei cu mah le mah bel cop men khal si lo, hminsah lai ihsin sah tel hrimhrim tla kan si hai. Asinan theih ding kan nei. Mirang context ahcun Robert ti hmin nei tapoh chu an rualpi le sungkhat nai pawl cun Bob ti hi an kawh duatnak a si. Cubangin Anthony khal Tony tiin. Cuvek thiamthiamin nunau lam khal Deborah ti cu Debbie, Margaret cu Peggy lole Maggie tiin. Kannih Robert ti ih hminsak si ve lem si, Bob ti ih kawh ih hawi hehe men tivek, Anthony si si, Tony ti koh ih thei thiam lo ih um cuahci men tivek, nunau lam khalah Deborah si si ih Debbie ti ih vun kawh ih, “Debbie ka si lo, Deborah ka si,” ti talh pawl le Margaret si si ih Maggie ti’ kawh ih “Awi” nakcang thiam remrem lo kan si ahcun hmasawt loin cangkan kan tum tinak a si ding.\nSaya J Khum\nHai mi le Duh mi hlir thiam lo\nNunlamzin hrilmi zawn silo ni tin khawsak le hnatuan tlanlennakah duhmi hnakin hai mi hi a hmaisa ringring ding khi a si. Thil ti tulmi kan neih tikah, cumi ti theh ta le tifel ta lo tlain rualpi kan pal ih kan hei leng phah men. Rualpi kan lenmi pawlin thil ziang ziang mawsi in rak ruah ih hnuthlurh ding um ci pawl tla a rak si cun kan tul hai mi ti ngah lo tlain ni kan vui theu. Thil tha lo tak a si. Management kan thiam lo tuk. Time management lawng a si lo. Task management khal a si. Tul hai mi le tuah duh mi ahhin tulhai mi hi ti theh fel hmaisat tengteng ding a si.\nHna sang ngah theinak ding hrang ih tim tuah rero lai ih tuah duh mi thil rualpi pawlin tuah an rawt tik ih feh peng cih ve lala mai pawl kan sih zul sung cu kan hmasawt ngaingai hrih lo ding. Hlawhtling ding hin taimaknak lawng a tawk hmang kan neih pang kei, a tawk lo. Beih ngaithlak ih bei ih, thil dang ti cak mi le tuah hiar mi te te pawl tuah pangnak lak ihsin khal supawk thei a tul, ti mi hi kan hnghilh lo pei.\nṬuankhawm kan thiam lo\nKawl phun hnam hi zohthim an tlak nasa ti’n ka ruat. Singer le Actress pawl tla hla an sak tlang ih, mitcaw le bawmbawi tul pawl bawmnak hrangah tla hna an tuantlang thei. Tumtah mi Mission an zoh thiam. Zo thawn ti lam si loin Ziang hrang ti mi zohin an tuantlang thei. Cumi khami thawn ka zai tlang thei lo tivek hniaihniai a um ve lo. Kanni cu thiltha khal tuah khawm nung na, kan tuanpiaw thei mumal hai lo. Mission zoh loin minung kan zoh theu. Thil pang a um ih khaw thar sah mai nun le khawtlang ih lungawi lo tik ih khaw thar din lawk mai nun hi kan pipu hnen ihsin kan sawm nasa ha maw, thu kan duh hai tuk maw ziang hen. Tuankhawm, tuantlan tik ih thawmvang nei tak ding vek khal thawm vang nei tham lo te tein kan um darh pherhphi ih. Um teptep law’n kan um khelkhi. Tihzahum thamin kan tuankhawm thiam a si le hi hnakin tampi’n kan thangso lai ding.\nMah le fehnak zawn cio ih hlawhtling ko feh kan mal\nThil thiam del dul, ziangah hman si kupkap lawlaw si lo pawl kan tam nasa in ka hmu. Amateur lawnglawng kan tam ih, professional kan mal nasa. Thupi hlapi ngaingaiah thiam ve sawsawh pawl cu an hnawng thotho. Cun thiam ve sawsawh pawl hnakin thiam ngaingai pawl hin hnam an hminthatter sawn. Mah le hmun cio ih professional zet ih tuan thei cinri kan tam len lawng kan hnam hi mi phunhnam dang tlain pawihai thil dangdangah in rak pan thlang ding ih, phun hnam hmin kan mawiter thei ding kha a si. Phun hnam dang pawl ih ra pan tlak khawp professional paziat ha kan siarawk thei ke le?\nIt’s my life lak dan tawk kan thiam lo\nIt’s my life ti hi a hlasaktu’i sam zatin kan sam suak tam ve. Upa sawn le Saya pawlih thusim tla a thatnak te te ngai ih theihthiam tum lo’n “Ka nun a si hi, ka thu thu,” kan hei ti thlang.\nHlan minung kan mawl lai deuh ahcun tawnteh mi hi zirhtu tha bik a si, “Experience is the best teacher,” an rak ti dah. Asinan atu cu thil ziangkim tawnteh hnu lawnglawng ih kan theithiam ih kan fim cop zel ding a si ahcun tisualnak hrangah caan tam tuk a cem ding ih, kan nun sungah kan si ding zat kan si man lo ding. Curuangah midang, a hleicein hmai ih rak feh zotu pawl, hnen ihsin an ti palh mi leh an ti fuh mi zohin tisual mal thei bik le tifuh tam thei bik dingin nunkhawsak hi kan tum ding a si, tiin “Experience is a good teacher for fools,” tiah an thlak zo.\n“Ka nun a si si,” tiin zu kan in, kuak kan fawp, nuam kan cai. Asi nan kan sung le te pawl, kan nu le pa, kan te le fa pawl an si ding zat an si thei lo phah theu. Kha, na nun na hman danin midang a hngawng ban viau lo maw. Na sual viau ih na mualpho dan a lansarh viau ah phei cun na sungkhat naivai le na miphun na mualphoh a si. Miphun nei lo, sungkhat vuangva nei lo si aw la cu thu dang. Kan nun hi kan nun a si nan pehtlaih cu a nei a si, ti kan theih a tha. Na nun kha zo thawn hman pehparaw lo sehla upa le saya pawlin khal ziang hman lo sim ding an nei nawn lo ding. Asinan minungah cuvek a um thei lo tluk a si. Mi pakhat khal “Ka nun a si si, kei mai thu,” a ti ih, ri bekthlek ko zu a in. Cu hnu cun um men thiam nawn lo’n motorcycle a hei mawng. Innsang hnih tei hruang a hrut siatsak ihleiah nauhak pakhat a siatsuah. A nun a hman duhdan danin a hman ruangah midang thawn pehparaw loin a um thei tinak le a si cuang lo. A minung lakah a tlangleng thotho. Minung lakih a um thotho tikah a nun danin midang parah hngawng a nei. A nun a si lo mi, midang nun tiang a buaiter. Kan duh dan ih um ding in right kan nei men ding nan, midang nundan le umdan va tibuai ding tiang cu right kan nei dah lo ding. Minung cu social animal a si tlat mai. Umdan tha, nundan mawi le khawruahdan dik hi a thupi nasa. Karl Marx-in, “Ka ta hmang ka rak tiaw ih, society ta ka rak si ziar. Society hrang nun a rak tul ziar,” a rak ti.\nKan worldview bi tak mai sung ih khua ruah ruang ih, “Ziang nge,” titu pawl lakih mal laite ih in theih ve hai tikih mi lar ngaingai ih neihawk mai lovin le Kalewah hman thleng ban lo kan cangvaihnak fahrah te te ruangih tum awter tak ih umhmun hriam ih hriam ve mai mai lovin ram level, global level tiang khaw ruah kan zuam thlang ding. Ca ngan thiam na tiaw maw, kan ram pumpi ih minung zatek ziang hmuahin ha na cangan siar? Zaithiam na tiawter maw? Na VCD tuah mi kha ziang pawlkom mawsi ih inn tin ih a hnekih hnek miah loin copy zianghmuah na khawng thei ke? Kan ram pum ih minung zatek ziang hmuah in ha rak ngai ngah ke? Rel tham sim tham lo te an si ding. Hi hnak ih tam pi ih thangso ding cun ka puan inn kan kauhter a tul.


Headquarter suahsan ruangih mi sawisel pawl cu ningzak ding khawpin CDF ralbawi in a kap leet hai - Falam Online Media\nRalhraang SAC ralkap kahdonak hrialin camkhat hrang CDF-Kanpetlet Headquarter suahsan a si thu ah social media comment nak pawl ah awkam mawi lo hmuh ding a um.\nHivek misawisel hmang pawl hi online Rambo ti`n an ko. Atakih raldotu siloin hmun him in mi an sawisel ih, doawknak mualpi ah ziangvek thil a cang timi an ruat thiam ve lo, an ruat thiam khal le theilo bangin an um hrim tlangpi.\nCDF-Kanpetlet in Ralhraang kahdonak hrialin camkhat hrang Headquarter an suahsan thu khalah online Rambo sawiselnak hmuh ding a um ih, cupawlcu CDF-Kanpetlet Brigadier General in hitin a let hai.\n“Camkhat hrang Headquarter kan suahsan thu ah online comment nak pawl ah a phunphun in an rel. Asinan, Mindat, Kanpetlet le Kyaukhtu ihsin hmun 3 rorin phukpi thawn in cilnuai ih, cuti cingin zinglam nazi 8 ihsin zaanlam nazi 3 tiang meithal fate thawn catbang loin kan hum kham aw mi hin kan thisen a sah zia a ti lang. Doawknak picang maktara kan tong”.\n“Dothlengnak ziik lam lawng cuan in, atakih mipi rintlak zianghman tuah velotu pawlkom pawl thawn tahṭhimawk cun kan tuah mi par ah kan diriam zet” tiah a ti.\nMarch 15 zinglam nazi 8 in zanlam nazi 3 hrawng tiang an kapaw ih doawknak ah CDF-Kanpetlet ihsin ram le miphun hrang nunnak hlantu ralkap pakhat a um ih hriam tuar 2 an um.\nMarch 15 doawknak thu thawn pehparin CDF-Kanpetlet ralbawi pakhat khalin hitin a rel bet.\n“Doawknak ah kan zaten kan diriam ko. CDF-Mindat khal rin an tlak zet vekin The Youth Force le PDF (Saw) pawl khal theitawk suahin ralhraang in do bawm. Tha tho zetin humkhamnak ih telvetu khawmi par khalah kan lungawi.”\n“A har mi pakhat cu rinlopin Mindat le Kyaukhtu ihsin sunvu deuh thaw phukpi thawn an kap bawm. Rinlopin khawsung ah Phukpi ruah a sur ih inn pawl a kaang. Kan ralkap le mipi pawl vansang mangbang in tuah ding an thei lo. Lai meithal hmang thiam khawmi pawl thawn meithal kah nak lam hoih in kan kap mei. Neta hnu ah kan dinhmun a ṭha lo thu theiciangtu saklam CDF ralkap um nak lam ihsin kum upa khawmi pawl an seherh thu in sim thei.”\n“Kan dinhmun ih zirin CDF Kanpetlet Headquarter pakhat cu camkhat hrang kan suah san a si” tiah a ti.\nMarch 15 doawknak ah ralhraang SAC ralkap lam mithi an um thei nan ziangzat hrawng an thi timi cu fiangfai in theih a si lo.\nDoawknak ah CDF-Kanpetlet ၊ CDF-Mindat ၊ ယောဒေသကာကွယ်ရေးတပ်ဖွဲ့ The Youth Force le Saw – PDF tipawl an tel thu theih a si.\n← Tlangpar hriamkai pawl hnen ah Siah khong theinak Thuneihnak an pe\nRussia cozah in Raldo Helicopter thawn Ukarine ralkap an cilnuai lai zuknung thlah darh →\nThuthan : Himi FB cahmai hi report tengteng ding\nFalam khuapi karh Project inn-hmun zem ding UPDATE thar


TV in nauhak a ti ze ih an zirnak a ti siat - Chinland Today Media\nMay 4, 2010 2:25 pm·1 comment\nUS mifim thiamsang pawl ih TV zohding an ti mi zat hnak ih sml hrek-minute 30 a hlei fuan ih a zothu nauhak thla 26 mi pawl hin tlawng an kainak ah Kanan (Math) an zirnak ah le nitin an tlan lennak ah zangzelnak le tlakniam nak a pe tiin Canada mi thiamsang pawl cun an hmusuak bet.\nTV zoh tam nak in siarnak lam ah le an zirnak hrangih hminsin dingmi a pe tam lo a si ti khal cun an zingzoinak in an sim.\nCuruangah nauhak kum 10 mi le a hnuai lam pawl ih an TV zohmi zat cu nu le pa in nasa zet ih kilkhawi pi ding khal in a forhfial. The American Academy of Pediatrics pawl cun nauhak pawl hin nikhat ah a tambik sml 2 sung hnak ih tamlo TV zoh ding lawng in an rak timi a si.\nLeitlun mi niam/tawi bik thi\non May 7, 2010 at 1:24 am\nHih thu hi research tuah ih an hmuh suakmi a si ahcun Laimi innsang tampi in Pathian thluasuah kan dong tiih kan ruahmi innsungsang ih TV le Video kan neih le kan hman daan ah raalrin thiam a ttulzet ding.\nTV zohtuk ruangih nauhak Mit khuahmuh daan ttawnttai pahnih-thum ka hmu zo. Thluak thahri IQ thiltitheinak tiang siatsuah theitu a si sinsin ahcun Nulepa pawl in kan fahniang pawl an duh thluntuk lo a ttha pei cu!\nThaisun ih kan ruahsanmi kan fanau a kilkip tthansonak dingah!


CDF – Zanniatram din thu ah Mipi lam hmuh dan Lawrkhawm - Falam Online Media\nCDF – Zanniatram din thu ah Mipi lam hmuh dan Lawrkhawm\nFalam peng, Zanniatram le mipi kilhimtuding Chinland Defense Froce – Zanniatram an din thu ah, mipi lakah hmuh dan a bangaw lo.\n“Dothlengnak hmual na sin dingin CNO/CNDF in Falam peng ah hriamkai pawlkom dang din lo dingin thu an suah nan” ….. titu le “kan ram humvennak hrang cangvaihdan a kauter sin ding” titu an um.\nCuih thu thawn pehparin lenglam ihsin rak thlirtu ruat ṭhat tlak mipi hmuhdan ṭhenkhat kan run tarlang ding.\n1. CDF Zanniatram an din ti thu theih cu thin mi a tthawng ee. Hriamkai bu pakhat ti pitlin hi peng pakhat hman in thil ol a si lo. Caan sau hrang tla ruah a ṭul.\n2. An ram pawl hi SAC ralhraang Chinram a kai so nak hmun thupi pakhat a si ve ih, cuih hmun pawl ah ṭuanvo lak tu dingah an ṭha ko si. A um cia pawl in kan peng zaten ṭuanvo an la thei lo tikah …..\n3. Kandung baite ih kan unau khatlam pawl buainak kha kan hngilh maw si? A hranhran ten an um ruangah lung a rual thei lo ih mipi hmai ah an sung thu an phorhaw ciam co. Cuvek kan hluan ding phan a um. Kha mi khan mipi tha a nauter.\n4. Derthawng nakah in can thei. An lam ihsin hriamkai pawlkom umcia hnen ih rak lut zotu an um. Cupawl kha an thinlung a laklawh thluh ding ih hma nor dan a fuh thei lo ding.\n5. Kan sawisel hlanah ziangruangah an din timi kan theitum hmasa a ṭul. Midang tha nau tertu/phunhnam zawngih ke kar tum an um ruangah a pak ten an ding mi a si thei. Cuvek lungput pawl kha kan hlon thei hlan sung cu a dangdang din thar an um vivo bet hman a si thei. Thu hi a kau zawngin ruat a ṭul.\n6. Athupi bikmi kan hngilh pang si pei maw? Hriamkaibu pakhat sersuak ding cun hmaisabik ah ralthuam zeizongza a ṭul. Cumi lei nakah paisa a ṭul. Atufang kan ram dinhmun khaikhin cun Dothlengnak hi a sau lai men thei. Cumi kha kan ruat cia maw? Kan ram dinhmun le a sia vivo tikah thilman zeizongza a kai thluh bet ding. Cumi hrang kha ramdang um pawl kan rin ringring thei pei maw? Maw, din nak hman rei hlan ah mualpho nawn ten ṭhiat bal saal ṭul tivek teh a si pang leh pei maw? Ralthuam um lo cun minung an tam khalle san a nei tuk lo. Culaiah ei/in hrang ruat tel a ṭul bet. Thuk zetih ruat ṭhat a ṭul.\n7. Falam peng, Kawlrawn tiang huapban CNDF hman hi duh vekin kan ṭanpi thei hrih lo. Culaiah peng sungin a dang a suak lala cu ṭanpiawk danding a va harsa zik ve. Ralhraang pawl khadidok in an hni rero ding.\n8. Ziangvek a si khal le thuhla a feh rero zo ruangah hnaṭuan tlang dan ding lam sawn kha kan rel le a ṭha pei maw? CJDC ah funkhawmawk tum sehla a ṭha bik lo ding sawm?\nSiarbet : Chinland Defense Force – Zanniatram an din\nChinland Defense Force – Zanniatram an din suak\n← Mipum 133 phurtu China vanzam a tlak lai fang Video\nKawlram Mipi ṭanrualnak zarah DJ hminthang pahnih Myanmar rat an ṭhulh →\nChin National Defense Force Thuthan\nJuly 1, 2021 Ni Hnem Sung 0\nHakha ih Crusade tuah tu Evan le Inteekpa Thawng Tlak\nFalam : Khawmi ralkian lai cu caan ṭha ah laakin SAC ralhraang in Webula khua ih inn tam zet Boh sak\nJanuary 12, 2022 January 12, 2022 Ni Hnem Sung 0


Mitthli Thawn Thlaici Vorh - Chinland Today Media\nMitthli Thawn Thlaici Vorh\nDecember 12, 2009 9:55 am·0 comments\nKa riahsiatnak cu a nasa ngaingai;\nka phunpi ka thi le ka sa a si mi pawl hrangah. – Rom 9:2\n– Hosea 9-11\n– Thuphuan 3\nBible zirhnak ka nei ih Efesa 4:17-24 thu ringpi in kan siarlai ah Alyssa cu a ttap. Ziangruangah a si pei? ti’n kan mang a bang. Ka ttahnak san cu, “Hih Bible cang ringpi ih kan siar tikah thlarau hlo mi pawl ih dinhmun in hmuter. Pathian hnen ihsin an tlanhlo ih an mit a caw ttheh. Cumi in ka thin i natter a si,” a ti.\nAn lakih a dang pakhat in a sim vemi cu, “Zumlotu pawl hrangah ka riah a sia dah lo, Pathian in thu a tthen leh ding ni ka ruah sak dah lo,” tiah thin lauzet in a sim.\nPaul in “a hlo mi” pawl ih dinhmun a sim; “An thinlung cu a thim. Pathian ih pekmi nunnak sungah covo zianghman an nei lo, ziangahtile zianghman theihmi an nei lo ih an thinlung a ruh remrem” (Efesa 4:18). A vun theihhliah awkmi cu a miphun a milesa pawl in Khrih ih duhdawtnak an thei lotuk ruangah a riahsiatnak a nasa ngaingai (Rom 9:1-3).\nZumlotu pawl ih dinhmun kan ruah tikah an parih Pathian lungput kan thei. “Bawipa cu kan parah a thin a sau, pakhat hman hlohral loin an sual an sir ih a hnenih rat ding a duh” (2Pet. 3:9). Midang hrangah thinlung takte’n thla kan cam ih Pathian thu kan sim tikah a duhdawtnak ah kan mit a vang.\nIn pe aw Bawipa, thlarau hlo na duhdawtnak,\nA hlo mi le a rak vaimi tuu;\nMi thawng tampi ka hmu ding,\nNa ttahpi vekin ka ttahpi ve ding.\nBawipai’ hnenah na thinlung ong awla,\nA hlo mi pawl hnenah na mit a lo vangter ding.\nMell Ih Mit-hmai Panmi Zuk\nZiangmi in Pathian ah a Tuah?\nThinlung Thawn Pehparmi\nA Thukzetmi Fimnak\nTheihnak Hmang Sual


Tedim Ah Mithi Inn Ihsin Tlung Pacang Cu Ralhrang Pawlin An Rak Kap That – Meifar\nMay 6, 2022 admin Lawrkhawm 0\nChin State, Tedim khua ah mithi inn ihsin tlung pacang kum 25 mi Pu Kap Suan Kham cu ralhrang pawlin an kap that. Pu Kap Suan Kham hi fa pahnih nei a si, May 4, 2022 zan nazi 9:00 hrawngah bike thawn a tlung ih tlawnginn kiangah ralhrang pawlin an kap that hnuah a ruak an la. Ralhrang pawl cu tlawnginn ih umhmun khuar an si.\nRalhrang pawl ih cerek cu kiangkap inn ah a luttlang ih ihkhun parih um mipa pakhat ih kawng ah ava ngah bet. A zan inn a tlung lo ruangah a nupi in a seherh tuk, meithal awn an theihnak tlawnginn kiangkap ah an va hawl ih a lukhum le a kedam an hmuh hnu lawngah an kap that ti an thei.\nA ruak cu Tedim senpi siizung ah an ret lai ih lak an siang lo. Ralhrang pawlin an thuthang sungah ‘Rinhlelmi bike mawng pahnih cu kan dingter ih an ding duh lo ruangah kan kap. Mipa pakhat kan kap ngah ih a kutsung ah Lai meithal pakhat le cerek 20 kan hmu” tin thuthdang diklo an tarlang.\nAn sungkhat in, “Tuisun ah ralhrang pawlin Lai meithal le bomb an rung keng ih a ruak thawn an zukpi. Pu Kap Suan Kham hi hriamkai a si lo, innsang harsa zet an si ruangah innsak in eihawl a si. A ruak cu ralhrang pawlin in pe hrih lo, a taksa parah meithal kahnak hliamhma 5 le nam ih dawtnak hlimahma aum. Meithal in an kah hnuah a thih hlanlo an dawt a si ding” a ti.\nTleirawl An Pawngsual, Palik Sakhan Ah Thubuai Ava Thehlut Ih Palik In Arak Pawngsual Bet


Khua ṭhenkhat ah Tikhu Mero vek a zaam ciamco cu SAC Ralhraang rinhlehtu an tam | Falam Online Media\nJuly 18, 2021 Ni Hnem Sung\t0 Comments\nJuly 17 zaan ah Yangon ramṭhen, myone ṭhenkhat ah tikhu mero vek niam zetin a zaam nasa cu SAC ralhraang rinhlehtu an tam.\nA hmutu pawl cun drone vanzam fate a zam hnu ah tikhu mero vek a zaam mi a si tiah an sim ih thilkhu zaam nak veng pawl cu ralring dingin mipi lakah simthanawknak an nei.\n“Tuvek boruak ah mero cu a si thei lo. Niam tuk rorin a zaam. Cun, drone vanzam fate a hmutu an um bet tikah thin a nuam lo zet. Thlisia, natsia tivek an thlah hrim si pei maw titiang kan ruat” tiah Tamwe myone ih um mipkahat cun a rel.\nAtufang kan ram boruak thawn hivek thilthleng a um tikah ruah ding tampi a suakter tiah Mingalar Taung Nyunt Township ih um mipakhat khalin a rel ih “miṭhenkhat cun Covid dokhamnak hrangah Sii an kap mi a si thei tiah an rel. Nan, cumicu thil cangthei a si lo tiah ka ruat.”\n“Asancu hmaikhuh, Sii le Vai malte an hlu men hman ah MWD le MRTV ah an ti lang. Covid dokhamnak hrangih tuahmi sibang sehla cu an tuah hlan ihsin thuthang ah an suah ding. TV ah an thlah ding. Curuangah Covid dokhamnak Sii cu a si thei lo. Cuhnakcun natsia an ti darh tihman zum a tlak sawn” a ti.\nYangon myone dang pawl khalah tikhu mero vek a zaam cun inn leng suak lo dingin le sangka khar thluh dingin mipi lakah simthanawknak an nei tiah theih a si.\n← Falam ah Nihnih sungah Miruak 6 Vuiliam\nFalam ah Covid Dokhamdan level 1 an ṭhan →\nMandalay ah Minung 19 kah that an si\nMarch 13, 2021 Ni Hnem Sung 0\nRalkap pawl in Kohhran paisa an fir hlei ah an rawl suan cia an ei sak thluh\nApril 7, 2021 Ni Hnem Sung 0


Ziangruangah Kinma Khua An Urkang? An Urkang Hlan Ih An Thuhla Cipciar – Meifar\nJune 15, 2021 ah ralkap in Magway Division, Kinma khuasen ih inn zaten an urkang thluh ih an khua cu vutcam ah a cang. Kinma khua ah inn 250 an um ih mipum 1000 lenglo an khuasa, Kinma khua kiangkap ah ralkap le mipi kilhimtu pawl an doaw ṭheu.\nMay thla sungah an khua kiang Kin Soke khua ih ralkap lamtang khua lal cu zo ti theih loin an that, cutin ralkap le mipi kilhimtu pawl an kapaw ciamco ih ralkap lam 30 hrawng an thi.\nJune 12 sunah Kinma ihsin peng 12 hlatnak ih um Deedotekwin khua lal, ralkap lamtang cu zo ti theih lo mino 2 in an kap that sal. Mino 2 cu an tlanhlo hngal nan ralkap lamtang pawlin an bike licence plate an rak hminsin man, bike licence fehtlangin an zingzoi vivo ih Kinma khuami ih bike a si ti an theisuak.\nBike neitu zingzoi dingin ralkap ṭhenkhat cu uniform hruh loin Kinma khua lamah an feh, Kinma khua an thleng hlanah mipi kilhimtu pawlin an rak bawh ih an kapaw ciamco. Cutawk ih an doawknak ah ralkap lam 15 an thi ih mipi lam pakhat in hliam a tuar.\nCumi ihsin palik/ralkap tam zet cu Kinma khua nuai dingin an poksuak ih an inn le lo pawl an urkang thluh, tlansuak ve thei lo pitar le putar nupa tuakhat Mya Maung (kum 85) le Kyi Hmein (kum 83) cu an inn thawn urkang that an si.\nKinma khua urkang a si hnuah ralkap thuthang MRTV ah ‘Mipi kilhimtu pawlin Kinma khua an urkang’ tin thu an phuang. Mipi kilhimtu pawl khalin “Ziangtik hmanah cuvek thil kan tuah lo ding, kannih cu mipi kilhimtu ding kan si ih mipi humhim lawng kan hna a si” tin Myanmar Now thuthang hnenah an sim thei.


Surbung Tlang Thuthang June 4, 5, 6 - Chinland Today Media\nJune 9, 2009 5:25 am·0 comments\nTuizingah Pakistan ram thlanglam Hayagai Sherqi hmun Muslim biak Inn ih thlacam ding minung 200 lai fehkhawm nakah thihcilh Bomb a puakih minung 40 an thiih midang 50 lenglo in hriamhma an tuar. Bomb puahtu hi a hmunah a thicih ih, Bomb puakin Mosque leh a kiangkap ih dawr tampi a ti siat. Himi ih tlunah Pakistan ralkap Duty lamzin ih tlanlai pawl cu Bomb thawi puah an siih ralkap 7 an thibet. Hi Bomb puahtu hi zo pawl an si ti theih fiangnak a um hrihlo.\nMexico Ah Nauhak 29 Kang That\nMexico ram Sonora State Hermonsilo khua ih Nauhak farah cawmnak tlawng Inn kang ruangah nauhak 29 an thiih nahak dang tampi in hriamhma an tuar. Hi nauhak farah cawmnak tlawnginn hi Cozah tuahmi a siih ziang ruangah meisa kang a suak timi thu theih fiang a si hrihlo. Hi meisa kanghi Oil zuarnak kiangte ih suakmi a si ruangah a kangcak zetih cu ruangah nauhak pawlhi duhvekin runsuah man an silo. runsuah nak hnatuantu pawlcun tlawnginn phar siatbalin nauhak ziangmaw zatcu an la suakman,\nHi nauhak tlawng Inn ah hin nauhak thla 6 ihsin kum 5 karlak minung 178 an um ih nitin tlawmngai pawlin an kilkhawi theumi an si. Mexico President, Felipe Calderon cun hi vanduai nak ruangih nauhak thi leh hriamhma tuartu pawlcu Cozah in a tuarpi zet a si a ti. Mi tampi cun Oil zuarnak kiangih nauhak tlawng tuah cu an sawisel zet.\nD, Day Hmang\nLeitlun ralpi voi 2 nak France ramih thil thleng pawl theih ringring nak ni D. Day hmang dingin leitlun ralpi voi 2 nakih ralkap raktuan zotu ralkap hlun minung ziangmaw zatin France ram cu an panih, France ramih D, Day hi US President, Barack Obama leh a Inn sungsang, Canada Prime Minister, Stephen Harper, UK Prime Minister, Gordon Brown leh Prince Charles pawlin an hmanpi.\nD.Day hi Omaha tipi kapah hman a siih, Himi hmunah America ralkap pawlcu Leitlun ralpi voi 2 nakah tamzet an rakthi ih. US leh a lam tangpawl minung 21,500 hrawngin hriamhma an raktuar. Germany leh a lam tangpawl khalin Ralkap tampi leh ralthuam tamzet an rak sungih, Himi laiih ralkap raktuantu ralkap hlun pawlcun hi tawkhmun fehhi an hrehzetih an rualpi pawlih thihnak leh phumnak thlan pawlcun an thinlung sungah hna a tuantharsal tiah an sim.\nUS In Cuba Intelligence Kai\nUS Cozah hna pawimawh reipi raktuan zotu Walter Myers kum 72 mileh a nupi Gwen Dolyn cu Cuba ram hrangih Intelligence kum 30 raktuan zo tiih theih suak an si ruah an kaih an siih. US Cozah in an thuhla a relsak thlangding. Walter Myers leh a nupi hi Washington ih um an siih an thubuai ih thiamlo an co a si ah cun kum 20 sung thawng thlak theih an si ding. Walter Myers hi kum 1977 ah khan US State Deparment hna a tuanih kum 1999 ah State Deparment hnuaiih Bureau of Intelligence and Research (INR) ah hna pawimawh zet a kaisal ih kum 2007 ah a hna ihsin a pension ih, Himi hnua khalah Cuba ram hrangih a hnatuan nakcu a peh zawm vivo tiah theihsuak a si.\nWalter Myers hin nikum sunglawng hmanah US Cozah thu thup pawimawh 200 laicu Cuba Cozah hrangah Computer hmangin a lasuak tiah hmuhsuak a si. Myers hi kum 1978 ihsin Cuba ram hrangih hnatuan dingin dawrtu a neizo tiah theihsuak a siih. US thuthup pawimawh pawlcu Cuba Cozah hnen ah a kuat thup theuih, Fidel Castro in Cuba ram a uk laikhal ah an kawm aw ringrinmg ih Agent 202 leh 123 ti ih rak kawhmi an si tiah FBI hnen ah a phuanthu BBC Correspondent, James Coomarasamy cun a sim.\nNaga Tapung In- India Cozah Thawi Biak Awk Duh\nIndia ram Nagaland ih Tapung Group pakhat National Socialist Council of Nagaland (NSCN-K) Kap Lang ih hruaimi cun India Cozah thawi biakawk a duh thu an puang. NSCN-K thupuangtu Kughalu Mulatonu cun India Cozah in Nagaland buainak ti reh a duh taktak ih thu ngai thlakih biakawk in sawm a si ah cun NSCN-K cun kan thinlung sangka kan Ong kauzet a si a ti.\nIndia ram Nagaland ah khinTapung Group pahnih an um ih an tumtah mi Policy leh an hmin khal bangaw an si ih tuihlan ah cun hi Tapung pawlhi Group pakhat ih rak um tlang an si nan kum 1988 ah khan an Party sung buai nak rungah an thenaw ih. Tu ah hin Khap Lang ih hruaimi NSCN-K timi leh Isak Muivah ih hruaimi NSCN-IM timi Group pahnih in an umih an mah leh an mah khal an hua aw zetih an do aw ringringih minung tamzet an kapthat aw zo.\nMuivah ih hruaimi NSCN-IM leh India Cozah hi tuihlan kum 10 hrawngih sin biakwk nak an rak tuah phahphah theu ih cu ruangah Khaplang ih hruaimi NSCN-K pawlin India Cozah thawi biak awk nak neih dinghi an rak duhdahlo nak a si. NSCN-K thupuangtu Mulatonu cun NSCN-IM lampawlcu Nagaland hrangih zalen nak leh rualrem nak tuah duh taktak lo ah a puhih India Cozah khaung beng mi Policy ih lam rero men ah a puh. Mulatonu cun NSCN_IM hotu Muivah cu tui kan dung naite khal ah India Cozah in Somalia ram ah an tlawngter ih India Cozah tirh fung men a si a ti ih .Asi nan Mulatonu ih thusim mihi NSCN-IM pawlcun an pha nasa ih NSCN-K pawlih thu sim micu Politics bawrhhlawh thil ih puh awknak men a si an ti.\nThuthangca latu pawlin India Cozah in be aw dingin an lo sawm taktak ke maw? timi an suh nakcu Mulatonu cun India Cozah in Nagaland buainak ti reh a duh taktak a si ah cun be aw dingih in sawm a hreh nakding san a umlo tin a let.\nAn suh betnak ah India Cozah thawn be aw ta uhla ziangvek dinhmun in nanbe aw ding? tiih thuthangca latu pawlin an suh nakcu NSCN-K Thupuangtu Mulatonu cun thinglung tluangzet leh thinlung sangka ongkau zetih biakawk cu kan duh bikmi a siih. Asi nan thutluk nak tawp tuahtu dingcu kan President KhapLang leh Nagalnad Chief Minister, Kitovia an si ding a ti.\nMuivah ih hruaimi NSCN-IM pawlhin Independent cu an sual ko nan Greater Nagaland tuah ih India North East State dangdang pawl lakih Naga miphun pawl hmunkhat ih State ih an um khawm thei dingah cun an phah niam awk thei zum a si. Asi nan himi thilcu India Cozah leh State dangdang pawlin an duhlo zetih Greater Nagaland in a hngawng nat bik dingmi cu Manipur State khi a siih. India Political Party Congress etc hruaitu pawlcun Manipur State cu thendarh a theilo ti in an rak au pi rero zo thei ruangah NSCN-IM pawlih duhdan vekcun thilti a harsa dingih zum a si.\nRelzo vekin Nagaland ih Tapung Group pahnih hi an hmin leh an Policy khal a bangaw ih an hua aw zetih India Cozah in a cak sawnsawn a do ve ih a caklo deuhdeuh a bawm thei ih khawpisung khalah an kapaw theu. KhapLang ih hruaimi NSCN-K pawlhi Burma ram sungih Head Quarter nei an siih BUrma ralkap pawl thaw khalin an do a theu.\nBarack Obama In Cairo Ah Thu Sim\nUS President, Barack Obama cun President a si hnuih a voikhat tlawnnak Egypt ram Cairo khawpi ih University of Cairo mipi hmaiah thu simin. Leitlun ih Muslim Billion 1 leh Million 5 hrawng thawi rualrem awknak tuah a duhthu leh Thazaang cahnak hmangih buainak tuahtu pawl do tlang a duhthu a sim. Obama cun a mah khal Muslim ram Kenya mi a si nak a hloh hrihlo thu simin, Muslim sakhua nak duhdan pahbalih sualnak tuahlo mi thattu cu leitlun mipi zatei that tluk asi timi ngannak Cabu Quran sungih a um thukhal a simih hiti vek ih thahrum hmangih buainak tuahtu pawl do vivo a tum thu khal a sim.\nObama cun khuitawk ram hmanah US cun thahrum cahnak hmangih buainak tuah a tumlo thu a simih, Afghanistan leh ram dang khalah minung diknak covo leh zahum nak a um theinak dingah US cun hna a tuan mi a si a ti. Hi a tumtah mi hna tuan suak thei dingin US cun Afghanistan ram thanso nak dingah dollar Billion 2 leh Million 8 pek a tumin Pakistan ram thanso nak ding hrangkhal ah kum 5 sung hrangding Dollar Billion 1 leh Million 5 US cun pek a tum a si a ti. Iraq ramih US ralkap pawlcu 2012 ah laksuah thluh a tumthu khal a sim betih, Israel leh Palestinian karlak thu ah Israel in ram hrekkhat a luahmi pawl a pawmpi lo thu khal a sim.\nPresident Obama hin tuisun ah Germany a lut salzo ih, Dresden ih Germany Chan cellor, Angela Merkel thawn an kawmaw cih ih, Nazi hun laiih Juda pawl an rak thah ciamco nak hmun Buchenwald ih Concentration Camp a pal hnu ah Afghanistan leh Iraq ih US ralkap hriamhma tuartu pawl an ret khawm nak hmun a pal sal ding.\nMiddle East Ah Obama Tlawng\nUS President, Brack Hussein Obama cu Middle East ramih Islam sakhua ram pawl thawi rualrem awknak tha neih thei nak dingah Middle East ram pawl tlawngin Mizan sun ah Saudi Arabia a lutih ropi zetin rak hmuah a si. Obama leh Saudi Arabia Lal King Abdullah hi mizan ah an kawm aw cihih, Oil man thuhla leh Israel leh Palestinian karlak ih rualrem nak ding thu pawl an rel ih theih a si.\nUS President Obama hi tuisun ah Egypt a lutsal dingih a thlen in Egypt khawpi Cairo ah Egypt President, Hosni Mubarah thawn an kawm aw cih dingih Egypt President thaw khalin Israel leh Palestinian karlak buainakthu an rel tlang dingah zum a si. Himi hnua ah Obama hin Germany leh France a pan sal ding a si.\nHimi laiah Al-Qaida hotu langsar zet pakhat Ayman Al- Zawahiri cun US President Obama cu misual leh mi hrawkhrawl mithah hmangah a puh ih, Middle East ram pawl a tlawn naksan khal Iraq, Afghanistan leh Somalia ram ih Muslim pawl a neh theilo ruangah Middle East ih Muslim ram pawl lamtang ih hawlih hrawk hrawl ih vak tawi a si ih Egypt ram ah cun sunh lawih tu khal a hmulo ding a ti.\nHi Al-Qaida hotupa cun Obama hmuah nak leh lawm nakih teltum Egypt hruaitu pawlcu mi ttih hruat, mi hrawk hrawl, America tlawn, America in sal vekih a tuah mi pawl an siih. America ih mithah leh Muslim pawl a do cimit tum nak bawmtu ih anruah ding thu khal a sim.\nIndia Parliament Uk Tu Nunau\nIndia ram Parliament Lok Sabha 15 nak Parliament Uktu Speaker ah Meira Kumar cu lungrual zetih hril a si ih. Hi Speaker thar Nunau ropi zet, Meira Kumar hi mizan sun India ram time nazi 11:15 ah Speaker to nak tohkham sangah Prime Minister, Manmohan Singh, HouseLeader, Pranab Mukherjee, leh Opposition Leader, LK Advani in an hruaiso ih. A langtei Speaker ih an rakret sungmi Manikrao Govit cun a tohkham sangcu rakkian cih in Speaker thar Meira Kumar cun Ceremonial Chair ihsin Lok Sabha khawm nak cu a kai hruai cih a si.\nMeira Kumar hi India ram nunau lakih Parliament Speaker hmaisa bik a siih. Meira Kumar Speaker dingah UPA Chairperson, Sonia Gandhi cun a duhthu a sim langih. House Leader, Pranab Mukherjee in a thlawpih. Opposition Leader, LK Advani, Trinamool Congress hruaitu, Mamata banerjee, DMK hruaitu, T R Baalu, BJD hruaitu Arjun Charan Sethi, NCP hruaitu Sharad Pawar, JDU hruaitu Sharad Yadav, RJD hruaitu Laalu Prasad, National Conference hruaitu Forooq Abdullah leh Muslim League hruaitu E-Ahmed, pawl khalin Meira Kumar Speaker dingih an duhthu an sim ve ih duhlo tu lamih thusim zohman an umlo ruangah cuhtu umlo in Meira Kumar cu Lok Sabha 15 nakih Speaker ah puan a si.\nTui Parliament Inn hnih Rajya Sabha leh Lok Sabha khawm nak ah hin President, Pralibha Devi Singh patil ,cun thu a simih. Prime Minister Manmohan Singh ih kaihhruai UPA Cozah tharih a hnatuan dingmi pawimawh 10 khal a relsuakih President Patil cun ram humhim nakleh ramsung mipi pawl pumkhat awknak cu UPA Cozah in kum nga sungih a hnatuan pawimawh a si ding a ti. ramsung kil him nak dinghah ziangzat man khal a si len India Cozah cu a tlanse lo ding a ti.


CNF in Zabi 21 Panglong Tonkhawmpi parah Duhphorhnak A Tuah Men Thei - Chinland Today Media\nFebruary 7, 2017 2:39 pm·0 comments\nFebruary thla cem ah tuah ding ih timtuah rero mi Ramdingkhawm Remdaihnak Tonkhawmpi – Zabi 21 Panglong Vei Hnih Lairelnak ah kai lo ding in an ruat rero tiah Chin National Front ih Hotu Sang (2) Dr. Salai Lianhmung in a sim thu Frontier Myanmar thuthang in February 6 ah a tarlang.\n“Chin ramkulh sungah a can khelh in phunpi level ramkhel relkhawmnak kan tuah thei lo ahcun, CNF in a ra ding mi Ramdingkhawm Remdaihnak Tonkhawmpi a kai ding, kai lo ding timi cu kan ruat sal a ttul ding,” tiah a sim mi a si.\nZiangahtile, Vei Hnih Tonkhawmnak hlan ih a tang lai mi ni 20 lenglo sungah, Chin ramkulh ah hrinhnam sirhsan phunpi level ramkhel relkhawmnak pawl tuah ding ah a cang thei lo tiah, Nay Pay Taw ih Thingaha Hotel ah February 6 ih tuah mi Ramdingkhawm Remdaihnak Relkhawmnak Joint Committee (UPDJC) lairelnak in thu a bawhcat ruangah a si.\n“Kannih lam ahcun ziangkim kan tiar aw zo. A tiar aw lo mi ti ahcun, Chin ramkulh cozah in central ihsin fialnak a ra hrih lo, an timi pakhat te lawng a um. Cumi thuhla kha tuini UPDJC lairelnak ih an rel tikah, kan tiar aw hrih lo tiah thu an bawtcat,” tiah Dr. Salai Lianhmung cun a sim.\nFebruary 6 ih tuah mi UPDJC lairelnak in tui thla ni 28 ah Nay Pay Taw ih tuah ding mi Vei Hnihnak Tonkhawmpi hlan can awl um mi ah Chin ramkulh le Rakhine ramkulh ahcun phunpi level ramkhel relkhawmnak tuah lo ding in a bawtcat nan, Shan ramkulh ih Pa-o mahte ukawknak hmunram, Thlanglam Shan Ram Ralkapbu (RCSS/SSA) ih thunun mi hmunram le Pegu ramtthen ih Taungngo pawl ahcun tuah a siansak.\nRamhotu Tlangbawizung ih Directorate U Zaw Htay cun kan dung thla lam ah Karen ramkulh le Tanintharyi ramtthen pawl ih an tuah zo mi phunpi level ramkhel relkhawmnak vek in, UPDJC in Vei Hnih Tonkhawmnak hlan ih a tang lai mi can ahm hlawhtling zet ih tuah theinak ding hmunram pawl hril in siannak a pek mi a si thu a sim.\n“Chin le Rakhine khal tuah lo ding kan tinak a si lo. Hmunram dinhmun, ramkhel dinhmun, humhimnak dinhmun pawl, cun, himi can karlak ih ttheh ding ko tuah theih ding dinhmun, tivek pawl kan zoh mi a si,” tiah UPDJC lairel ttheh ih media pawl thawn an tonawknak ah U Zaw Htay cun a sim.\nAsinan Dr. Salai Lianhmung cun cozah lam ih pek mi puhmawh cu an hngetkhoh lo tiah a sim. Chin ramkulh ah phunpi level ramkhel relkhawmnak pawl tuah ding in, ramkulh cozah tel in, ramkhel party pawl, zatlanglam pawlkom pawl thawn sutronawknak an tuah zo tiah October thla lam ah UPDJC hnenah a simtheih zo thu a sim.\n“An tiar aw hrih lo timi cu ziangtinak si? Ramkhel lam in kan tiar aw zo. Humhimnak lam khal ah Chin ramkulh ah CNF le cozah ralkapbu lakah doawknak vei khat hman a um lo,” tiah February 6 ih UPDJC lairelnak ah ramhrin miphun ralthuam kaitu pawl hlawmkhawm lam ihsin a kaitu Dr. Salai Lianhmung in a sim.\nA rei hlan ih tuah ding mi Vei Hnihnak Zabi 21 Panglong ah phunpi level ramkhel relkhawmnak ihsin a ra suak mi thuhla pawl sirhsan ih relkhawmnak neih ding a si ruangah Chin ramkulh ah zate telkhawm mi relkhawmnak tuah an sian lo mi cu sunralnak a um tiah CNF lam in an ruat mi a si.\n“Rampi hrangah a thupi zet mi, kan miphun pawl hrangih hmailam can thuhla botcat theitu thutluknak pawl tuah thlang ding kan si. Hivek a thupi mi thutluknak tuah can ah kan miphun thawn sutronawknak um lo in, phunpi level ramkhel relkhawmnak um lo in, ziang thu kan va thlen ve ding? Ziangmi thusuak thawn kan va relkhawm ve ding? Kan hrangah thih le nun tluk ih a thupi mi ramkhel relkhawmnak a si,” tiah Dr. Salai Lianhmung cun a sim bet.\nRakhine ramkulh sungih ramkhel relkhawmnak tuah an siansak hrih lo thu thawn pehpar in, Arakan National Pary Hotu Dr. Aye Maung khal in, “Vei Hnihnak Tonkhawmpi hi kan party in kan kai ding maw kai lo ding, kan kai asile ziangvek kan rel ding timi cu Central EC meeting ko in thutluknak kan tuah ding,” tiah Frontier Myanmar hnenah a sim ve.\nKah-cawlh hmin sign kar zo pawlkom pawl umnak hmun ah phunpi level ramkhel relkhawmnak tuah ding ah UPDJC cun kalhmang a tuah ko nan, tuini tiang ahcun cozah lam in tlamtlingtei’ ttuansuahnak lam ah a muangcang tiah Dr. Aye Maung in a faksel.\nCozah thawn kah-cawlh (NCA) hmin sign kar zotu pawl tla cu KNU, ABSDF, DKBA, RCSS/SSA, PNLO, KPC, ALP le CNF pawl tla an si.\nHram: Frontier Myanmar


Singapore Ih Um Kawlram Nu S$12500 Cawh Kuan - Chinland Today Media\nOctober 13, 2014 3:36 pm·0 comments\nSingapore ramah um ringring theinak ngah zo (PR) a simi Accountant Kawlram nu pakhat cu a inn ih hnatuan a hnen-um kutko a thlak ruangah S$12500 cawh a kuan thu The Straits Times thuthang cun a tarlang.\nKum 34 mi Kawlram mi Ma May Thu San Kyaw Ngein timi nu cu 2012 kum October thla ihsin a hnenih hna ra tuan a hnen-um kum 25 mi cu an pathian hmai retmi pangpar beel, Nau hnawi dawng tivek pawl na kholh lo tiin puh tahratin to le ding vei 80 a tuahter tiin The Straits Times thuthang cun a ngan.\nCumi hlei ah Ma May Thu San Kyaw Ngein cun a hnen-um nu cu a kut thawn a lu ah a thawi ih a sam in a dir ti khalin thuthang ah tarlang a si.\nCCTV ih a langdan ah hnen-um nu parah ningzakza dinhmun tiang Ma May Thu San Kyaw Ngein cun thungai in a tuah ti cu a langfiang tuk. Hih thu thawn pehpar in Singapore thuthennak zung pakhat in cawh an kuanternak a si tiin The Straits Times Thuthang cun a ngan.


Paing Takhon An Suah Ve Lo Ruangah A Farnu In “Manisun Ahcun Ka Nu Cu A Aipuang Tuk Nan Tuisun Ahcun A Ṭap Rero” A Ti – Meifar\nJune 30, 2021 sunah ralkap in thawngtla 2000 lenglo an suah zalen, asinan CDM tuah cozah hnaṭuan, lawyer, NLD upa le thuthang latu ṭhenkhat cu an suah lo. Kachin pacang pakhat khal a fanu neihsun an suah ve lo ruangah lungkuai in a thih phah.\nKum 24 mi Myanmar singer, actor le model hminthang Paing Takhon cu thawnginn ihsin an suah ve tin thuthang aum nan a innsang pawlin a tello thu an relfiang. Paing Takhon cu ralkap cozah dodal in lamzawhnak ah arak tel ṭheu, ralkap pawlin 505 hmangin kaih an tum ih hmun dangah a tlan.\nCutin a damlo bese tuk ruangah April 8 sun ah a thupten inn ah ava tlung lawk ih ralkap pawlin an rak kai. Damlo cingin an kai ih tuitiang an suah hrih lo.\nA farnu May Chit in “Kan innsang cu kan hlim lo tuk nan innsang dang pawl an hlimlai ka hmuh tikah lungawi in ka mittla arak tla ve. A caan leh surprise in tuah tum ruangah an suah lo a si ding tin miaa vekin thu ka ruat. Manisun ah ka nu cu a aipuang tuk nan tuisun ahcun a ṭap rero.\nMani zinglam ahcun kan innsang cu kan buai vutvo. Umngaihnak khal thei lo in kan phar rero nan tuisun ahcun kan dai reprep. Ka nu a ṭap rero ruangah a thinhar tuk pang ding tin thinhar lo vekin ka um ih ka lem, thinhar lo vekih ka um caan hi a sau tuk zo ih ka bang ve zet” a ti.\nJune 30 sunah Myanmar milar pawl khal an suah zalen thluh ding tin thuthang aum nan 2 lawng an suah, an suahmi milar 2 cu Actress May Toe Khaing le Makeup Artist May Oo Maung an si.\nMidang an kaihmi milar hminthang pawl cu Paing Takhon, Director Min Htin Ko Ko Gyi, Comedian Zarganar, Singer Saw Phoe Khwar, Actor Pyay Ti Oo, Indra Kyaw Zin, Lu Min, Singer Po Po, Beauty Blogger Win Min Than le Ye Deight (ရဲတိုက်) pawl cu Insein thawnginn ah an um lai.


US cozahpi Do dingin President Donald Trump dinpitu Ralkap Man Ṭhepṭhep Zo | Falam Online Media\nUS rampi hrilawknak thubuai cu daih lam pan loin a sosang vivo ih President Donald Trump dinpitu Texas ih um miṭhenkhat cun American cozahpi do dingin hriamhrei ken kan man tiah Reuters hnen ah an sim.\nBrett Fryar cu member 500 luan umnak South Plains Patriots ih ralkap hriamhrei hmandan zirhtu a si ih tu khal ah ralkap pawl meithal kah zirh phah in raltho dingah a man zo a si.\nBrett Fryar poses outside of his office in Sundown, Texas, U.S.\nReuters in Pu Trump dinpitu mi hranhran mipum 50 thusutnak a nei ih cupawl cun President-elect Joe Biden lam in diklo zawng in an cangvai ruangah Pu Trump a caklo timi ruahnak an nei.\nAsinan cupawl lakih mipum 20 cun thildiklo zianghman a um lo timi fiangfai zetih khihhmuhding a um ahcun Jeo Biden cu rampi President dingah kan cohlang thei ko an ti.\nReuters ih thusutnak a nei mi pawl cu right-wing media outlets (Newsmax, One American News Network tvk) thuthang phuangsuahmi par ih hngetawtu deuh hlir an siih mainstream media dang aw-an ngaiduhlo bepbep an si.\nTudinhmun result suak mi kan zoh a si ahcun 2021 ihsin thok US rampi hruituding cu Joe Biden si in a lang nan Pu Trump admin lam cun an cohlang thei lo.\nElection commission lam khalin rampi hrilawknak ah diklo zawng ih cangvainak pakhathman a um lo ti`n thuthang an suah nan Pu Trump admin lam cun cohlang thei lo in an dinpimi “election Fraud” cu court lam ah thlen vivo an tum a si.\nUPDATE – Sunday, November 22, 5:33 AM GMT+5:30\nUS President sithei dingih hmunram thupibik Battleground State UPDATE :-\n← Donald Trump in a duh lo khal le @POTUS twitter account cu President-elect Joe Biden pek an tum\nFalam Baptist FBC zungpi kan sak thlang ding – Dr. Run Bik →


238. Bawi pathum Pathian pakhat le ramsa pawl ih pehzom nak | Radio Veritas Asia\n238. Bawi pathum Pathian pakhat le ramsa pawl ih pehzom nak\nPa Pathian cu ziangtinkim ih a hrampi a siih, duhdawt nakin a khat ih, sersiam mi thilri zaten thawn pehpar awk nak a tuah mi a hrampi a si. Fapa Pathian cu Pathian ih hmuh thei mi pungsan asiih, fapa in ziangtinkim cu sersiam an siih, fapa cu Nu Mary ih pumsung ih a sem thok ihsin a taksa cu leilungpi thawn a kom aw. A thianghlim mi thlarau Pathian cu Pa le Fapa ih kom mi duhdawt nak ih kumkhua peh zom nak a siih, boruak ih a laifang ah a um ih, ruahnak thar, fimnak thar pawl cu a suak ter ringring. Leilung sersiam nakah Bawi Pathum Pathian hmin a tel ih, Pathian pakhat ih Pathian pakhat lawng a tel ih, pakhat ciar mah thawn pehpar in boruak cu a mawi nak, a makzet nak thawn zoh tikah kanmah pawl cu Bawi Pathum Pathian pakhat thangthat ding a si.\n239. Bawi Pathum Pathian pakhat a zumtu Khristian pawl hrangah sersiam mi ramsa pawlah Bawi Pathum Pathian pakhat ih hminsin nak pawl a tang tiin sim ding a si. St.Bonaventure in thuhla pakhat kaan ih a sim nak ah minung pawl cu sualhram kan tuah hlan ah ramsa tinkim cu Pathian ah Bawi Pathum Pathian pakhat a um thu a langter nak cu hmuh theih a si thu a sim.\nBawi Pathum Pathian pakhat thu zoh nak in leitlun ah Pathian ih man a tul. Minung pawl ih mit pawl a thim hlan minung pawl hrangah cauk thawn a bang aw mi leitlun thu cu a on cia. Mithianghlim ih a zirh bet nak ah ramsa tinkim cu Bawi Pathum Pathian pakhat ih hminsin nakah a lang ter ih, kan ruah nak thlun nak, thin pit nak, siatral nak a um lo asile cumi pawl cu ruah cia a theih. Cutiin Mithianghlim cu kanmah pawl ziangtinkim Bawi Pathum Pathian pakhat ih pek mi ihsin hmu thiam dingah in sawm.\nHi mi cu Pope Francisih suah mi capi Ladatosi’ih sin kan lak mi a si.\nKiangkap thawn pehpar mi fimnak peknak program le biaknaklam ruahnak\nAsia Pacific hmun ah rian a tuan rerotu Jesuit pawkomin nisuahnak thlanglam Asia ram pawl ah thingkung 40000 an phun. (June 17, 2022)\nKiangkap kilhim dingah thasuahnak tam deuh a tul tiah Indonesia Cardinal in sim. (June 06, 2022)\nRamsa le thingkung pawl an ci a mit nakih harsat nak. No. 32, 33


Mah Duhdawttu Neih A Tha Maw? - Chinland Today Media\nMah Duhdawttu Neih A Tha Maw?\nJune 4, 2012 4:16 am·3 comments\nDuhdawtnak simfiang theihlo mi hi kei khalin simfiang ka tum ciamco lo. Kum thawngtel rak liamzo ahkhan mifimpawl in Duhdawtnak “Love” an rak simfiang tum rero nan minung tongkam le simfiang tumnak thluak pawl khalin a rak daih thei hrimhrim lo.\nVeikhat hmuhnak ih duh cutci. Love at first sight tla an ti. A then cun duhdawtnak hi kan tette lai ihsin amahten a rak phum aw cia mi thil a si an ti. Ziangvek khal va sisehla duhdawtnak hi cu a rak um hrimhrim a si.\nDuhdawtnak thu ah mah duhdawttu hi neih a thabik tiah nupi pasal neizo pawl khalin an sim tambik mi a si. In duhdawttu ngaingai cun kan thatnak ding lawng an ruat theu, hihi hlu ka ti zet a si.\nIn duhdawt ngaingaitu\nIn duhdawt ngaingai ih kan hrang an rinum lawlaw.\nKan lungawilo le kan nuam lo ding an phang hlehle.\nKan thatnak dingah ziangkim rorin an ruat.\nMidang lakah in fak, asinan in relse siang hrimhrim lo.\nAn ziangkim in pe siang.\nIn duh tuk ringring ih thin a nuam.\nKan duh ngaingai lo mi cu\nKan ngaihsak tuk lemlo, kan rimum lo tlangpi.\nAn thilti kan sawisel peih tuk.\nAn thatnak ding hnakin kanmah thatnak ding kan ruat sawn.\nMidang hnenah kan rel vivo.\nAn thin a nuam thei lo.\nLunglen caan kan nei tam ih thin nuamlozet ih caan hman a si.\nKan duhdawt zet nan in duhdawt lemlo tu neih a tha cuang lo.\nIn ngaihsak lem lo.\nAn hrang nuamnak lawng an ruat hleice.\nKan tisualnak an thei ih an sawisel paih.\nMidang hnenah in rel paih tuk.\nAn thil neih in pek sian cin an nei.\nThin nuam lo in kan um ringring.\nKan Baibal cathianghlim ahcun “Pakhat le pakhat duhdawtawk lo leiba dang nei hrimhrim hlah uh” in ti. Dudawtnak timi cu nuam tete in a thok thei mi tla a si. In duhdawttu neih hi ka duhbik mi a si. Asinan, keimah in cutluk ka duh fawn lo asinan hivek ih duhdawttu ngaingai ka nei fawn lo. Cun, keimah ih ka duhdawt mi le kumkhua in ka zawi ee vivo thei pei maw timi tla ka ruat lala. I duhdawt tuk ih ka duhdawt ve tu ngaingai cu tuini tiang ka thlir ve lai. Mah duhdawttu neih khal a tha famfim ngaingai in ka thei fawn lo.\nNote: Hmun dangdang ta lawrkhawm a si.\na si ngai,in duhdawt tu neih khal len famkim lo nak a nei thotho. Jesuh tel lo cun ziang kim hi a famkim thei lo.bulpak, innsang, venghnen, khawhran, khuihmun khal ah.Jesuh duhdawtnak lawng a famkim a si. Cui duhdawtnak tling ra suak mi cu minung ih rel tling thei a si hrimhrim lo.\non June 4, 2012 at 5:38 pm\nna thiam nasa… Pahnih ten duh aw tuk in ziang kim theithiam ngaisak aw veve seh la a tha bik inn sungsang nuam a si thei ding\non June 7, 2012 at 4:31 pm\nMah duh dawt tu neih cu a tha……asinan kan thin nuam thei dg in cun kan mah ih duh mi neih kha a tha in ka ruat…….zg ah ti le ,in duh dawt tu cu a duh dawt nak ruang ah kan zang fah,,,,,,nan kan thin a nuam thei lo………………………….